Журналистлар 6 кундан буён очликни тўхтатмаяпти\nЖурналист Малоҳат Эшонқулова.\nОлти кундан буён Тошкентда икки журналистнинг очлик акцияси давом этмоқда. Маҳаллий ҳуқуқ фаоллари уларнинг ҳолидан хабар олмоқда\nТошкентдаги уйида очлик акциясини олти кундан буён давом эттираётган икки тележурналист - Малоҳат Эшонқулова ва Саодат Омонованинг аҳволи кун сайин ёмонлашмоқда. Бу ҳақда Малоҳат Эшонқулова Озодликка билдирди:\n-Тан олиш керак, бизнинг аҳволимиз олдинги кунлардек эмас.Кеча биринчи марта жигарим оғриқ берди. Чунки илгари сариқ касаллигини бошимдан кечирганман. Саломатлигимиз хавф остида эканлигини биламиз. Лекин шундай бўлса ҳам охиригача чидаб беришга иродамиз етади деб ўйлайман, - дейди Малоҳат Эшонқулова.\nСуҳбат давомида очлик акциясини давом эттираётган журналист ҳар куни уларнинг аҳволидан ҳуқуқ фаоллари хабар олаётганини айтади:\n- Ҳар куни эрталаб ҳуқуқ фаоли Суръат Икромов қўнғироқ қилиб, бизнинг соғлигимизни, хавфсизлигимизни сўрайди. Инсон ҳуқуқлари "Эзгулик" жамиятининг раиси Васила Иноятова ва Абдураҳмон Ташанов келишди. Васила Иноятова бетоб бўлиши, юриши қийин бўлишига қарамасдан, Абдураҳмон аканинг кўмаги билан ҳол сўрашга келганига мен тан бердим. Улар интернет борасида бепул хизматни таклиф этиб кетишди, - дейди журналист.\nПрезидент Ислом Каримов билан учрашиш учун очлик эълон қилган журналистлардан яна бири Саодат Омонова ошқозонидаги оғриқдан шикоят қилиб, букилиб юраётганини гапирди.\nОлти кундан буён очлик давом эттираётган журналистларнинг ҳолидан ҳуқуқ фаоллари билан бир қаторда Ўзбекистондаги мустақил журналистлар ҳам хабар олмоқда.\nЎзбекистон расмийлари эса шу кунга қадар очлик акцияси борасида ҳеч қандай муносабат билдирмади.\nЭслатиб ўтамиз, икки журналист 27 июн куни Ўзбекистон президенти девони олдида очлик акциясини ўтказа бошлагач, милиция ходимлари томонидан олиб кетилиб, уч миллион сўм жаримага тортилган эди. Малоҳат Эшонқулова ва Саодат Омонова ўзларига президент Ислом Каримов билан учрашиш имкони берилмагунича ўз акцияларини тўхтатмасликларини айтмоқда.


Буюртма ёмғир ёхуд Хитой об-ҳавони ўзгартиришни ўрганди - zarnews.uz\nБуюртма ёмғир ёхуд Хитой об-ҳавони ўзгартиришни ўрганди\n🌦 Жадвал бўйича қуёш ва ёмғир. Фантастика дейсизми? Янглишасиз. Хитойда бу аллақачон ҳақиқат. Хитой ҳукумати 2025 йилгача сунъий ёғингарчилик (ёмғир ва қор) дастурини 5,5 миллион квадрат километрга кенгайтиришни режалаштирмоқда. Бу мамлакат ҳудудининг деярли 60 фоизини ташкил этади.\n⛅ Об-ҳаво манипуляцияси\nХитой бошқа мамлакатларда ҳам маълум бўлган булутли уруғларни экиш усулидан фойдаланади. У ёғингарчилик келтириб чиқариш ва шу билан об-ҳавони бошқариш учун булутлар устига турли хил модда (масалан, ёдли кумуш) пуркашдан иборат.\n💥 "Бу бирон бир тажриба ёки мавҳум илмий нарса эмас. Технология асосан муниципал даражада, шаҳар ва қишлоқларда амалга оширилади", дейди иқлим бўйича мутахассис Дханасри Жайярам. «Шунингдек, Пекин йирик тадбирларга мезбонлик қилганда технологиядан фойдаланилади».\n⛈ Хитойнинг 50 минг шаҳар ва қишлоқлари аллақачон деҳқончилик далалари муаммосини олдини олиш учун булутли уруғларни мунтазам қўллашмоқда.\n💦 Яна об-ҳаво манипуляцияси дастури табиий офатлардан сўнг тикланишга, қишлоқ хўжалиги маҳсулотларини ишлаб чиқаришни яхшилаш, ўрмон ва дашт ёнғинларига қарши курашиш, ғайритабиий юқори ҳарорат ёки қурғоқчиликни назорат қилишга ёрдам беради, дейишади мутахассислар.


шоир ижоди / Теглар бўйича қидирув / Fikr.uz\nИсёнкор ва ҳақиқатгўй шоир\nИлм-фан 19 феврал 2018, 15:04\nАзим Суюн истеъдодли, исёнкор ва ҳақиқатгўй шоирлардан биридир. У 1948 йилнинг 22 февралида Самарқанд вилоятининг Наҳруд қишлоғида меҳнаткаш оиласида дунёга келган. Ўрта мактабдан сўнг Тошкент Давлат дорилфунунининг журналистика факультетига кириб ўқиган.\nУнинг ижоди 60-йилларнинг охири ва 70-йиллар бошида бошланган бўлиб, «Менинг\n30 сентябр 2013, 16:52\nАлишер Навоийнинг ҳасбу ҳоли\n30 сентябр 2013, 16:35\nAлишер Навоий ҳасби ҳоли масалалари. Ҳаётига доир муҳим маълумотлар\n18 сентябр 2013, 17:14\nAлишер Навоий 1441 йил 9 февралда Aмир Темурнинг ўғли Шоҳруҳ Мирзо ҳукмронлиги даврида Ҳиротда туғилди. Хондамирнинг “Макориму-л- ахлоқ” асарида маълумот берилишича, шоирнинг туғилган санаси ҳижрий 844 йил рамазон ойининг 17 кунида бўлиб, товуқ йилига тўғри келади. Унинг отаси Ғиёсиддин Муҳаммад (уни Ғиёсиддин Кичкина деб ҳам аташган) темурийлар саройининг амалдорларидан, онаси (исми маълум эмас) Кобул амирзодаларидан Шайх Абу Саъид Чангнинг қизи бўлган. Aбдураззоқ Самарқандийнинг “Матлаъи саъдайн” ва Мирхонднинг “Равзату-с-сафо” асарларида келтирилишича, Aлишернинг бобоси Aмир Темурнинг ўғли Умаршайх билан эмикдош (кўкалдош) бўлган. Навоий “Вақфия” асарида ўз ота-боболарининг темурийлар саройида юқори мавқеда бўлганликлари ҳақида шундай ёзади: “… бу хокисорнинг ота-бобоси ул ҳазрат (Султон Ҳусайн Бойқаро)нинг бобо ва аждоди хизматларида… улуғ маротибқа сазовор ва бийик маносибқа комгор бўлғон эрдилар”.\nАлишер Навоий ижодининг ўрганилиши (1)\n18 сентябр 2013, 15:57\n3. ХVI-ХIХасрлардаги тазкира, луғат, тарихий ва бадиий асарлар\nAлишер Навоий ҳақидаги маълумотлар ХV асрдан кейинги тазкира, тарихий ва бадиий асарларда ҳам келтириб ўтилади. Хусусан, Ҳасанхожа Нисорийнинг “Музаккири аҳбоб” тазкираси Навоийнинг “Мажолису-н-нафоис” тазкираси асосида яратилган бўлиб, тазкиранинг биринчи боб, тўртинчи фаслида “Амир Ҳайдар Алишернинг муқаддас ёди” сарлавҳаси остида буюк шоирнинг “Хамса”си ва туркий ғазалларининг умумий ҳажми, форсий тилдаги шеърларидан парча келтирилади.\n18 сентябр 2013, 15:39\n4.Навоий ижодинингилмий мезонлар асосида ўрганилиши.\nШайх Аҳмад Тарозий\nШеърият ва адабиёт 3 сентябр 2013, 15:17\nБилгилким, ҳар ақсоми саноат1 ва анвоъи балоғатким, фусаҳо ва булағо аросинда мўътабардур, мажмуъни жамъ қилиб, ҳар бир санъатқа туркий лафз бирла мисол келтуруб ва кечган зурафо ва шуаронинг бу саноат бирла тазйин2 қилған арабий ва форсий назм ва наср сўзларинда назир келтурдук. Ва баъзи ерда «Каломи мажид»тин ва Расул алайҳи-с-салом ҳадисидин нақл қилдуқ.\nРашидиддин Ватвот (1080-1177)\nШеърият ва адабиёт 29 август 2013, 17:39\nТўлиқ номи Саъду-л-Мулк Рашидиддин Муҳаммад бинни Муҳаммад Абду-л-Жалил Умарий Котиб Балхий бўлиб, Ватвот (маъноси: ёввойи қалдирғоч) адабий тахаллусидир. Ёқут Ҳамавий, Алоуддин Жувайний, Закариё Қазвиний ва Давлатшоҳ Самарқандийнинг тарих ва тазкираларида у ҳақда маълумот бор.\nБалхда туғилган, машҳур Низомия мадрасасида таҳсил олган. Қирқ беш ёшларидан бошлаб ўттиз йилча муддат хоразмшоҳийлар саройида девонхона соҳиби даражасига кўтарилган. Рашидиддин Ватвотни соҳиби девон шоир сифатида юксак қадрлаб, Хоқоний ва Анварий қаторига қўядилар.Форсий шеърларидан девон (8,5 минг байт) тартиб берган, арабий девони мухлислари томонидан тузилган. Шунингдек, «Акбару-л-афкор фи-р-расоил ва-л-ашъор» («Рисола ва шеърларда улуғ фикрлар»), «Араису-л-хавотир ва нафоису-н-наводир» («Севимли фикрлар ва нозик латифалар»), «Расои-л-араби» («Араб мактублари»), «/аройибу-л-килом фи рағойибу-л-ҳикам» («Кутилган доноликлар ҳақида нодир сўзлар») каби йигирмадан ортиқ асарлар ёзган. Улар орасида «Рисола-т-аруз», «Бадойиъу-т-тарсат ва равойиъу-т-тасжиъат» («Тарсиъ ва тасжиъ санъатларининг мўъжизалари»), «Рисолат тасхифат» каби адабиётшуносликка оид илмий асарлари бор. Рашидиддин Ватвотнинг поэтика масалаларига доир бош асари «Ҳадойиқу-с-сеҳр фи дақойиқу-ш-шеър» («Шеър назокатида(н яратилган) сеҳрли боғлар»)дир. Рисола Муҳаммад Отсизнинг ўғли Аббос Иқбол даврида (1156-72) ёзилган деб тахмин қилинади. Эллик беш бобдан иборат бу асарда араб ва форс шеъриятидаги 62 санъатнинг табиати ҳақида фикр юритилган.\nУмар Хайёмдан (1)\nШеърият ва адабиёт 13 август 2013, 11:19\nЭнг бурунғи форс шоирларидан саналған машҳур Рудакийға нисбат берилған рубойилар маълум бўлғани каби машҳур Унсурийнинг ҳам Маҳмуд Ғазнавий мажлисида айтған рубойилари машҳурдир. Ғазна шаҳрининг гўзал боғчаларидан биттасида Унсурий, Асжадий, Фарруҳий ва Фирдавсий томонларидан бирор мисраъдан айтилган тубандаги рубоий:\nУнсурий: Чун орази ту моҳ набошад равшан.\nАсжадий: Монанди руҳат гул набуд дар гулшан.\nФарруҳий: Мужгонат ҳами кунад гузор аз жавшан.\nФирдавсий: Монанди синон Гев дар жанги Пашан.\nОй сенинг юзинг каби ойдин эмасдир.\nБоғда сенинг ёноғинг каби гул топилмайдир.\nКиприкларинг совутдан (темир куйлакдан) ўтадир.\nПашан деган паҳлавон билан урушганда Гев деган паҳлавон найзаси каби(!)\n«Форс шоири Умар Хайём»дан\nШеърият ва адабиёт 13 август 2013, 11:10\n<… > Исломдан кейинги форс шеърининг шакл эътибори билан энг муҳим қисмлари маснавий, қасида, ғазал ҳам рубоийдан иборатдир.\nМаснавий: маснавий сўзи(нинг) бизчаси икиликдир. Бу шакл назмда ҳар ики мисраънинг махсус мустақил қофияси шарт бўлмоқ бўлуб, маснавий аталиши ҳам шунинг учундир. Маснавий шаклида бир асар ёзмоқчи бўлған шоир қасида ва ғазалида бўлғани каби ўз асарини маълум биргина қофия билан ёзишға мажбур бўлмайди. Шунинг учун назмнинг бу шакли шоирға озодлик беради. Турли ҳикоялар, достонлар, ваъз-насиҳатларға оид узун асарлар ёзиш учун назмнинг маснавий шакли бошқа шаклларга қарағанда қулайроқдир. Бу шакл форсийларнинг бурунғи миллий назм шаклларидандир. Бунинг араб исломидан бурунғи сосонийлар сулоласи замонида сулоласи борлиғи маълум1). Ислом давридаги Эрон шоирларининг энг эскиларининг маснавий шаклида достонлар ёзғанларини кўрамиз. Ҳижрий 4-асрда яшаган Бўшагўр Бу Шакур Балхий1, Дақиқий2, Рудакий3 ва 5-асрда (ҳижрий-Ҳ.Б.) яшаған Асадий4, Фирдавсий5 турли достонлар ёзғанлар. Бу достонларнинг муҳим қисми эронийларнинг миллий қаҳрамон достонларидан иборат эди. Араб истилосидан қутулған эронлилар орасида миллий ҳис, миллий туйғулар қўзғалишиға хизмат қилғани учун бундай достонлар Эрон миллий буржуазияси томонидан ҳимоя кўрар эди. Қаҳрамон(лик) достонини энг юқори даражага чиқарған шоир машҳур Фирдавсий (ҳижрий 411). Фирдавсийдан кейин бу йўлда асар ёзиш давом қилған бўлса ҳам Фирдавсийдан юқорироқ ёхуд унга баравар келадиган бир шоир ундан кейин форсий адабиёт дунёсида етишмагандир.\nАбдурауф Фитрат («Адабиёт қоидалари»дан)1\nШеърият ва адабиёт 13 август 2013, 10:55\nҒазалнинг биринчи байти бўлмаса, қолғани қитъа бўлади. Бошқача айтганда, қофияси ҳар байтнинг охирида бўлуб, биринчи мисраъи қофиясиз бўлған тизмаларга қитъа дейиладир. Кўбрак талабномалар, чақириш битиклари, насиҳатлар қитъа шаклида ёзилғандир.\nҲар байтнинг ики мисраъи ўзига махсус қофияси бўлған тизмаларга маснавий (икилик) дейиладир. Достонлар, мактублар (кўбрак севги мактублари) маснавий йўсунли ёзиладир.\nМен қарибман мени худ нетғусидир,\nМени бу ерда муқим этғусидир...\nНа қўлум бор, на оёғим, на белим,\nБу қадар эвриладир сўзга тилим.\nАбдурауф Фитрат («Адабиёт қоидалари»дан)\nШеърият ва адабиёт 13 август 2013, 10:54\nСўзлар, гапларни уюштириб тузулган асарлар адабий бўлсун-бўлмасун, битта йўсиндан бирида тузуладир: сочим, тизим (назм, наср).\nБир асарда сўзлар, гаплар белгили бир оҳангга бойланмасдан, белгили бир ўлчов билан ўлчанмасдан тарқалиб, сочилиб тузилган эса ул асар сочим йўсунида тузилган бўладир. Мисол: Кампирнинг қариған, қуруған кўзларидан йироқ-йироқ ерлардан ики томчи ёш келди. Бутун танини, мучаларини босиб, эзиб, синдириб келган у ики томчи ёшни енги билан артғандан сўнг отаси ҳам шундай қизим… дейди (Чўлпон)1.\nМуҳаммад Фузулий (1498 - 1556)\nШеърият ва адабиёт 26 июл 2013, 12:00\nИроқнинг Карбало шаҳрида Сулаймон ота оиласида туғилган. Бағдодда яшагани учун айрим манбаларда Фузулий-Бағдодий деб ҳам юритилган. 1534 йили Бағдод Усмонлилар халифалиги қўлига ўтгач, Табризга кетмоқчи бўлди, бироқ, асосан, Боғдодда яшаб, у ерда вабо касалидан вафот этган.\nФузулийнинг адабий ва илмий мероси турк (озарий), форс ва араб тилларида ёзилган. Шоир машҳур «Девон»идан ташқари «Лайли ва Мажнун», «Сиҳҳат ва мараз», «Бангу бода», «Суҳбату-л-асмор» каби эпик достонлар ҳамда «Матлаъу-л-эътиқод», «Етти жом», «Анису-л-қалб» ва «Ринду Зоҳид» каби фалсафий достонлар яратган.\nШеърият ва адабиёт 26 июл 2013, 11:54\n<...> Рубоий вазниким, ани «ду байтий» ва «тарона» ҳам дерлар, ҳазаж баҳрининг «ахрам» ва «ахраб»идин истихрож қилибдурлар ва ул вазнедур асру хуш оянда ва назмедур бағоят рабоянда. Шеър авзонидин ушбу вазндурким, назм устодлари анга ҳадде муайян қилибдурлар ва ғоят латофатидин ики байтға ихтисор қилубдурлар ва ул йигирма тўрт навъ келибтур ва мажмуъи ики қисмға мухтасардур.\nАлишер Навоий «Сабъаи сайёр»дан\nШеърият ва адабиёт 26 июл 2013, 11:41\n<...> Ҳар киши қилмоқ эса маълум,\nБири мансур1 эрур, бири манҳум2.\nНасру назми ангаки мудракдур3,\nНазмининг пояси бийикракдур...\nХуд жавоҳир нечаким дилкашроқ,\nИки сори дури самин4 яхши,\nОрада лаъли оташин яхши.\nЖавҳарий бу сифат бериб тартиб,\nАйласа риштани анга таркиб...\nШеърият ва адабиёт 26 июл 2013, 10:30\nТаълиф. Белгили бир нарса тўғрисида бўлған фикрлар, муҳокамалар сезгилар, туйғуларни тартибга солиб, сўз билан ифода қилишга таълиф ё тасниф дейиладир.\nТаълиф ё тасниф аталған адабий юмуш билан майдонға чиққан нарсага асар дейиладир. Бир асарни ёзғанда зеҳнимизнинг юмуши (хизмати) турли тусларга киради: ёзувчи-адиб бошда шул тўғрида ёзилатурған бир нарсани топадир. Сўнгра шу нарса тўғрисидағи ўйлар, туйғуларни охтариб, топиб йиғадир. “Зеҳний юмуш”нинг шу бўлимига ижод (бор этиш-яратиш) дейиладир.\nШеърият ва адабиёт 26 июл 2013, 10:25\nБир неча сўз ул маънидаким, сўздағи маъни жоне дурурким, сўз қолиби онсиз қолибе дурурким, жонсиз ва ани топмоқ ишини киши билмас, балки ани топқон киши топилмас ва аҳли ғазоф ноин софлигига мунсиф бўлмоқ, балки ўз ғазофига инсоф бериб, аларнинг узрин қилмоқ.\nШеърият ва адабиёт 26 июл 2013, 10:16\nСЎЗ ОДАМЗОД САДАФИДА ЭНГ АЗИЗ ГАВҲАР\nМаъни дарёю гавҳаридир сўз,\nБир-бирин мағзу жавҳаридир сўз.\nГар жаҳонни десак мисоли садаф,\nСўз унинг дурри, унга шону шараф!\nҲеч конда топилмагай бу дур,\nБир ҳунардирки ҳаммага манзур...\nХатга фахру, қаламга унвондир,\nАқлу идрок жисмига жондир.\nСўз туфайли жаҳонда қолгай ном,\nПухта бўлғай шарофатидан хом.\nДил қуши сўз сувига ташна эрур,\nШул сабабдан шу чашмага тикилур.\nАсли мақтовчи, мақталувчи Ўзи,\nФикрларни улайди ҳар сўзи.\nМадҳ этувчи агарчи осмондир,\nАммо у сўз гадоси ҳар ондир.\nБу улуғ кучга офарин, қутлов,\nМадҳ этар, мақталувчи ҳам мақтов.\nЙўлга отланса, куч олур пайваст,\nОртда қолганини у кўтаргай даст.\nШеърият ва адабиёт 26 июл 2013, 10:11\nАсли ўртаосиёлик бўлган шайх Муҳаммад Баҳоуддин Валад хонадонида Балх шаҳрида туғилган. Жалолиддин ёшлик чоғидаёқ отаси билан мўғул истилоси туфайли Кўнёга кетиб қолишга мажбур бўлган. Умрининг охирига қадар шу шаҳарда мударрислик қилган, Кичик Осиёни ватан тутгани учун Румий тахаллусини олган.\nРумийнинг илмий-адабий мероси форс тилида ёзилган бўлиб, унинг шеърий асарлари, асосан, «Девони кабир» («Улуғ девон»)га жамланган. Девонда ғазал, рубоий ва маснавий шаклларида ёзилган уч мингдан ортиқ шеърлар бор.\nШеърият ва адабиёт 8 июл 2013, 16:50\nАбдурауф Абдураҳим ўғли Фитрат Бухоро шаҳрида савдогар оиласида туғилган. Мирараб мадрасасида таҳсил олган. 1909 йили Истанбулга ўқишга борган, Воизон мадрасасида маърузалар ўқиган. Шоирнинг шеърлари Мижмар, сўнгра Фитрат тахаллуси билан «Сайҳа» (1912), «Ўзбек ёш шоирлари» (1922) номли тўпламларда эълон қилинган. «Ҳиндистонда бир фаранги билан бухороли бир мударриснинг усули жадида мактаблари хусусида қилған мунозараси», «Ҳинд сайёҳи баёноти» қиссалари ҳам Истанбулда чоп қилинган.\n1914 йилдан Фитратнинг «Раҳбари нажот» («Нажот йўли»), «Мухтасар ислом тарихи», «Ойила», «Мавлуду шариф ёхуд хайрул башар» номли диний-ахлоқий асарлари босилиб чиққан. 1917 йилдан Самарқандда «Ҳуррият» номли газетада муҳаррирлик қилган. «Ўқув» номли биринчи дарслик китоби, ўзбек тили қоидалари ҳақида ёзган «Она тили» дарслиги, «Тилимиз», «Шеър ва шоирлиқ» мақолалари 1918-19 йилларда яратилган.


Ихлоснинг фазли ва риёнинг хатари | Azon.uz - Ахборот-таҳлилий портал\nҚуръон ва суннатда ният ва ихлоснинг диндаги ўрни ва фазилати ҳақида кўплаб сўз юритилгани ажабланарли эмас. Аллоҳ Ўз Китобининг кўп сураларида, хусусан, Маккада нозил бўлган сураларда ихлосга буюриб, унга чақирган, чунки маккий суралар Аллоҳнинг бирлигини таъкидлаш, ақидани соғлом қилиш ва Аллоҳга юзланишда истиқоматда бўлишга тааллуқлидир. Аллоҳ Ўз Расулига айтади: “Албатта, Биз сенга китобни ҳақ ила нозил қилдик. Бас, сен Аллоҳга Унга динни холис қилган ҳолингда ибодат эт. Огоҳ бўлингким, холис дин Аллоҳникидир” (Зумар, 1).\nАллоҳ яна айтади: “Сен: “Динимни Ўзига холис қилган ҳолимда Аллоҳгагина ибодат қилурман. Бас, сизлар ундан ўзга нимани хоҳласангиз, ўшанга ибодат қилаверинглар”, деб айт” (Зумар, 14-15).\nАллоҳ айтади: “Сен: “Албатта, менинг намозим, ибодатларим, ҳаёт ва мамотим оламларнинг Робби Аллоҳ учундир. Унинг шериги йўқ. Ана шунга буюрилганман. Ва мен энг аввалги мусулмонман”, деб айт” (Аъроф, 161-162).\nАллоҳ айтади: “Ҳолбуки, улар фақат Аллоҳгагина ибодат қилишга, Унинг динигагина ихлос қилишга, бошқа динларга мойил бўлмасликка, намозни тўлиқ ўқишга, закот беришга буюрилган эдилар. Ана шу тўғри миллатнинг динидир” (Баййина, 5).\nАллоҳ айтади: “Яхшилик қилувчи бўлган ҳолида юзини Аллоҳга таслим қилган ва Иброҳимнинг тўғри динига эргашган кимсанинг динидан ҳам яхшироқ дин борми!? Ва Аллоҳ Иброҳимни дўст тутган эди” (Нисо, 125).\nАллоҳ айтади: “Сен: “Мен ҳам сизларга ўхшаган башарман. Менга, шубҳасиз, илоҳингиз битта «илоҳ» экани ваҳий қилинди. Бас, ким Роббига рўбарў келишни умид қилса, яхши амал қилсин ва Робби ибодатига биронтани шерик қилмасин”, дегин” (Каҳф, 110).\nБиз Қуръонда ният ва ихлосни турли сийғаларда зикр қилинганини баён қилдик, масалан, охиратни ирода қилиш, Аллоҳнинг юзини ирода қилиш, Унинг розилигини қасд қилиш. Ва Аллоҳнинг Китобидан бунга далолат қилувчи нарсаларни зикр қилиб ўтдик. Гоҳида “Аллоҳ йўлида” деган ибора ҳам ишлатилади. Бу ибора асосан инфоқ-эҳсонда, Аллоҳ учун тиришишда ишлатилади. Ҳадисда Аллоҳ йўлида тиришиш – бу банданинг ягона мақсади Аллоҳнинг дини олий бўлиши учун бўлгандагина ҳақиқий тиришиш бўлиши келган. Инфоқ-эҳсонда ҳам шундай ҳолат.\nҚуръон амаллари ила фақатгина Аллоҳнинг юзини истайдиганлар, розилигини хоҳлайдиганлар, одамларнинг мақтовлари кетидан югирмайдиганларни қанчалар ҳам мақтаган. Улар шундай яхши инсонларки, Аллоҳ розилиги учун одамларга таом берадилар ва бунинг эвазига ҳеч кимдан мукофот, ташаккур кутмайдилар. Аллоҳ улар ҳақида бундай марҳамат қилган: “Албатта, яхшилар каафур аралаштирилган қадаҳдан ичарлар” (каафур ичимликни хушбўй ва хуштаъм қилувчи модда бўлиб, араблар у аралашган шаробни энг яхши шароб ҳисоблашади).\nБир булоқданки, ундан Аллоҳнинг бандалари отилтириб ичарлар.\n(Аброрларнинг хислати нима экан!? Улар ҳаттоки ўзларига таом керак бўлиб, ҳожатлари тушиб турса ҳам, мискин, етим, асирларни ўзларидан устун қўйиб, таомни уларга берадилар).\n“Албатта, Биз сизларни фақат Аллоҳнинг розилиги учун овқатлантирамиз. Бунинг эвазига сизлардан мукофот ёки ташаккур хоҳламасмиз.\nАлбатта, биз қўрқинчли, шиддатли, узун кунда ўз Роббимиздан қўрқамиз” (дерлар) (Инсон, 5-10).\nЯна Аллоҳ йўлида инфоқ қилувчилар ҳақида бундай марҳамат қилган: “Молларини Аллоҳнинг розилигини истаб, ўзларидаги ишонч билан сарфлайдиганлар худди тепаликдаги боққа ўхшарлар. Унга қаттиқ ёмғир ёғса, мевасини икки баробар беради. Агар қаттиқ ёмғир ёғмаса, майдалаб ёққани ҳам бўлаверади. Ва Аллоҳ қилаётганларингизни кўриб турувчи Зотдир” (Бақара, 265).\nУлар шундай инсонларки, Аллоҳ Ўзининг охирги Расули, бандаларининг энг софини улар билан биргаликда сабр қилишга, улардан кўзини буриб ёруғликни кетказувчи ялтир-юлтир нарсалар эгаларига қаратмасликка буюрган: “Ўзингни эртаю кеч Роббиларига дуо қилиб, Унинг юзини ирода қилувчилар ила сабр этиб тут. Ҳаёти дунё зийнатини хоҳлаб, улардан икки кўзингни бурма. Қалбини Ўз зикримиздан ғофил қилиб қўйганларимизга ва ҳавойи нафсига эргашиб, иши издан чиққанларга итоат қилма” (Каҳф, 28).\nУлардан ақл эгалари, Аллоҳга берган аҳдларига вафодор ҳолларида йўлнинг узоқлигига, босиб ўтишнинг озорларига сабр қилганлар, сабрлари Аллоҳ розилиги учун бўлган. Одамлар мақтовини истаб, маломатларидан қўрқиб, дунё кетидан қувлаб эмас. Шунинг учун Аллоҳ уларни мадҳ қилган: “Улар Роббилари юзини кўзлаб, сабр қиларлар. Намозни тўкис адо этарлар, Биз уларга ризқ қилиб берган нарсадан махфий ва ошкора инфоқ қиларлар ва ёмонликни яхшилик ила қайтарарлар. Ана ўшаларга оқибат диёри бордир” (Раъд, 22).\nАмални бажаришинг муҳим эмас, муҳими, у ила Аллоҳнинг розилигини исташингдир. Шу нарса ила сен амалинг қабул бўлишининг ва охиратдаги савобнинг кафиллигини оласан. Аллоҳ айтади: “Уларнинг кўпгина махфий суҳбатларида яхшилик йўқ, магар ким садақага, яхшиликка ва одамлар орасида ислоҳга амр қилсагина яхшилик бор. Ким ўша ишни Аллоҳнинг розилиги учун қилса, албатта, унга улуғ ажр берамиз” (Нисо,114).\nАбу Умома розияллоҳу анҳудан ривоят қилинади: “Расулуллоҳ соллаллоҳу алайҳи ва саллам: “Ким Аллоҳ учун яхши кўрса, Аллоҳ учун ёмон кўрса, Аллоҳ учун берса, Аллоҳ учун бермаса, аниқки, иймонини комил қилибди”, дедилар”.\nАнас розияллоҳу анҳудан ривоят қилинади: “Расулуллоҳ соллаллоҳу алайҳи ва саллам: “Кимда уч нарса бўлса, иймон ҳаловатини топади: Аллоҳ ва Расули у учун бошқа ҳаммадан суюклироқ бўлса, бирор кишига муҳаббат қилганда фақат Аллоҳ учун муҳаббат қилса, Аллоҳ уни куфрдан қутқаргач, унга қайтишни худди оловга ташланишдек ёмон кўрса”, дедилар (Бухорий ривояти).\nИбн Масъуд, Ибн Аббос, Баро розияллоҳу анҳумлардан марфуъ ҳолда ривоят қилинади: “Иймоннинг энг ишончли ришталари: Аллоҳ учун дўстлик, Аллоҳ учун душманлик, Аллоҳ учун яхши кўриш, Аллоҳ учун ёмон кўришдир”.\nУбода ибн Собитдан ривоят қилинган ҳадиси қудсийда бундай дейилган: “Аллоҳ айтади: “Мен учун ўзаро муҳаббат қилганларга Менинг муҳаббатим ҳақ бўлди, Мен учун ўзаро боғланганларга Менинг муҳаббатим ҳақ бўлди, Мен учун ўзаро насиҳатлашганларга Менинг муҳаббатим ҳақ бўлди, Мен учун ўзаро зиёратлашганларга Менинг муҳаббатим ҳақ бўлди, Мен учун ўзаро бир-бирлари учун тиришганларга Менинг муҳаббатим ҳақ бўлди. Мен учун ўзаро муҳаббат қилганлар нурдан бўлган минбарларда бўладилар, уларнинг ўринларига набийлар, сиддиқлар, шаҳидлар ҳавас қиладилар”.\nШунингдек, одамлар кўзидан четда бўлиб, инсонлар жамиятида эътиборли ўрин тутмайдиган, таниқлилик ва шуҳрат эгаси бўлмаган ихлосли бандалар ҳақида ҳам ҳадислар келган.\nИмом Муслимнинг саҳиҳларида Абу Ҳурайра розияллоҳу анҳудан ривоят қилинади: “Бўлиши мумкинки, сочи тўзғиган, эшиклардан ҳайдалган инсон Аллоҳ номи ила қасам ичса, Аллоҳ уни устун қилиб қўяди”. Ҳоким ривоятида эса: “Бўлиши мумкинки, сочи тўзғиган, чанг босган, йиртиқ-ямоқ кийган, одамлар эътиборидан четда бўлган инсон Аллоҳ номи ила қасам ичса, Аллоҳ уни устун қилиб қўйади”.\nИмом Бухорийнинг китобларида Саҳл ибн Саъддан қуйидагича ривоят қилинади: “Бир одам Расулуллоҳ соллаллоҳу алайҳи ва салламнинг олдиларидан ўтди, шунда ҳузурларида ўтирган кишидан: “Бу одам ҳақида нима дейсан?” деб сўрадилар. Шунда у: “Бу одам инсонларнинг энг шарафлиларидан, Аллоҳга қасамки, совчи қўйса, никоҳ битади, орага тушса, иш битади”, деди. Расулуллоҳ соллаллоҳу алайҳи ва саллам индамадилар. Сўнгра яна бир киши ўтди. Шунда Расулуллоҳ соллаллоҳу алайҳи ва саллам: “Бу одам ҳақида нима дейсан?” дедилар. Шунда у: “Ё Расулуллоҳ бу одам мусулмонларнинг бир фақир кишиси, агар совчи қўйса, никоҳ битмайди, орага тушса, иш битмайди, гапирса, гапига қулоқ солинмайди”, деди. Шунда Расулуллоҳ соллаллоҳу алайҳи ва саллам: “Шу одам ҳалиги одамга ўхшаганлардан ер юзи тўла бўлса ҳам, улардан яхшироқдир”, деб марҳамат қилдилар.\nСавбон розияллоҳу анҳудан ривоят қилинади: “Расулуллоҳ соллаллоҳу алайҳи ва саллам: “Умматимдан шундай инсонлар борки, бирортангизнинг олдига келиб дирҳам сўраса бермайди, бирортангизнинг олдига келиб динор сўраса бермайди, бирортангизнинг олдига келиб танга сўраса бермайди. Агар у Аллоҳдан жаннатни сўраса, Аллоҳ унга жаннатни, албатта, беради”, дедилар.\nИхлос ҳақида келган асарлардан яна бири Умар ибн Хаттоб розияллоҳу анҳунинг Абу Мусо розияллоҳу анҳуга юборган хатларида: “Кимнинг нияти Аллоҳ учун холис бўлса, Аллоҳ у билан инсонлар орасидагига кифоя қилади”, деб ёзилган.\nМуторриф раҳимаҳуллоҳ айтганлар: “Ким ниятини соф қилса, софлик кўради. Ким ниятини аралаштириб нопок қилса, нопоклик кўради”.\nМаъруф Кархий раҳимаҳуллоҳ ўз нафсларини койиб: “Эй нафс холис бўл, (азобдан) халос бўласан”, дер эдилар.\nБир солиҳ инсон ўз биродарига бундай ёзган экан: “Амалингда ниятингни холис қил, шунда сенга оз амал ҳам кифоя қилади”.\nЖунайд раҳимаҳуллоҳ: “Аллоҳнинг шундай бандалари борки, улар ақл юргиздилар, ақл юргизгач амал қилдилар, амал қилгач ихлосли бўлдилар. Бас ихлос уларни яхшиликнинг барча эшикларига олиб борди”, деганлар.\n878 22:05 28.08.2019


КЛИОН® инфузия учун эритма, 0,5 % – medu.uz – Дорилар ҳақида маълумотлар ўзбек тилида\nКЛИОН® инфузия учун эритма, 0,5 %\nHome Йўриқномалар КЛИОН® инфузия учун эритма, 0,5 %\nМутахасСислар учун дори препаратИни қўллаш бўйича йўриқнома\nХПН: Метронидазол (Metronidazole)\n100 мл инфузия учун эритма 500 мг метронидазол сақлайди.\nЁрдамчи моддаларнинг тўлиқ рўйхати 6.1. бўлимда келтирилган.\nТиниқ, рангсиз ёки бироз яшил тусли эритма.\nКлион инфузияси метронидазолга сезгир, анаэроб бактериялар томонидан чақирилган жиддий инфекцияларни даволаш учун буюрилади. Аралаш аэроб ва анаэроб инфекцияларда Клион инфузиясига қўшимча сифатида аэроб инфекцияларни даволашга яроқли бўлган антибиотиклар буюрилиши лозим.\nМетронидазол клиндамицин, хлорамфеникол ва пенициллинга резистент бўлган Bacteroides fragilis томонидан чақирилган инфекцияларда самарадир.\nМетронидазолни қўлланилиши тахминан ёки айнан анаэроб бактериялар томонидан чақирилган инфекцияларни даволаш учун мўлжалланган.\nИнтраабдоминал инфекциялар: масалан, перитонит.\nГинекологик инфекциялар: масалан, кичик чаноқ абсцесси, параметрит, туғруқдан кейинги иситма.\nМарказий нерв тизими инфекциялари (МНТ): масалан, Bacteroides fragilis томонидан чақирилган бош мия абсцесси.\nҚуйи нафас йўлларининг инфекциялари: масалан, Bacteroides fragilis томонидан чақирилган некротик пневмония.\nСуяк ва бўғимларнинг инфекциялари: масалан, остеомиелит.\nBacteroides тури ва Clostridium тури томонидан чақирилган бактериал сепсис.\nПрофилактика сифатида операциядан олдин ва кейин вена ичига юборилади Клион пациентларда операциядан кейинги янги инфекциялар сонини камайтириши мумкин, шунингдек меъда-ичак ва гинекологик жарроҳлик операцияларида қўлланилади.\nМетронидазолни ичга қабул қилиш имкони бўлмаган пациентлар учун эритмани вена ичига инфузия шаклида юборилади. Пациентнинг ҳолати дорини ичга қабул қилишга ўтиш имконини берганда, уни перорал буюриш керак.\nАралаш аэроб ва анаэроб инфекцияларда вена ичига Клион инфузиясига қўшимча сифатида аэроб бактериялар томонидан чақирилган касалликларни даволаш учун тўғри келадиган парентерал антибиотикларни, препаратларни аралаштирмаган ҳолда қўллаш мумкин.\nКлион, инфузия учун эритмани бошқа препаратлар билан битта эритмада аралаштириш мумкин эмас.\nИнфузияни юбориш тезлиги минутига 5 мл ни ташкил этади.\nАнаэроб инфекцияларни даволаш\nТерапевтик мақсадларда катталарга (тана вазни тахминан 70 килограмм бўлган) ва 12 ёшдан катта болаларга:\nБошланғич доза тана вазнига 15 мг/кг (3 мл) метронидазолни, самарани бир маромда сақлаб турувчи доза тана вазнига 7,5 мг/кг (1,5 мл) метронидазолни ташкил қилади, 3 кун давомида ҳар 6 соатда юборилади, шундан сўнг худди шу дозада ҳар 12 соатда юборилади.\nМаксимал суткалик доза 4 г дан ошмаслиги керак.\nДаволашни одатдаги давомийлиги 7-10 кунни ташкил қилади, оғир анаэроб инфекциялар 2-3 ҳафта давомида даволашни талаб этиши мумкин.\n12 ёшдан кичик болаларга:\nТана вазнига 7,5 мг/кг (1,5 мл) метронидазол ҳар 8 соатда 3 кун давомида, кейин ҳар 12 соатда худди шу дозада буюрилади.\nОперациядан кейинги анаэроб инфекцияларнинг профилактикаси\nПрофилактик мақсадларда катталарга (тана вазни тахминан 70 килограмм) ва 12 ёшдан катта болаларга:\nТана вазнига 15 мг/кг (3 мл) метронидазол инфузия кўринишида 30-60 минут давомида юборилади; инфузия операция бошланишидан 1 соат олдин тўхтатилиши керак. Зарурати бўлганда операциядан кейинги 6 (-8) соат ёки 12 (-16) соатдан кейин Клион инфузия учун эритмаси, тана вазнига 7,5 мг/кг (1,5 мл) дозаси такроран буюрилиши мумкин.\n12 ёшдан кичик болаларда профилактика учун:\nПрепаратни юбориш схемаси юқорида таърифлангани билан бир хил, лекин вена ичига юбориш учун бир марталик доза тана вазнига 7,5 мг/кг (1,5 мл) метронидазолни ташкил қилади.\nБуйрак фаолиятини сусайиши: Буйрак фаолиятини сусайиши метронидазолнинг фармакокинетикасига сезиларли таъсир кўрсатмайди; препарат одатдаги дозада буюрилиши мумкин. Бир вақтнинг ўзида гемодиализ ўтказилса, метронидазолнинг ярим чиқарилиш даври қисқаришини эътиборга олиш керак. Шунинг учун гемодиализдан сўнг қўшимча дозани юбориш керак бўлиши мумкин. Креатинин клиренси минутига 10 мл дан кам бўлган пациентларда метронидазолнинг метаболитлари гемодиализсиз тўпланиши мумкин. Бундай ҳолларда гемодиализ самарали, перитонеал диализ эса самарасиз ҳисобланади.\nГемодиализ: Метронидазол ва унинг метаболитлари яхши диализланади. Гемодиализ вақтида метронидазолнинг ярим чиқарилиш даври сезиларли қисқаради (тахминан 3 соат), гемодиализдан сўнг айрим ҳолларда қўшимча дозалар юборилиши мумкин.\nОғир жигар касалликлари бўлган пациентларда метронидазол секин метаболизмга учрайди, бу метронидазол ва унинг метаболитларини қон плазмасида тўпланишига олиб келади. Бундай ҳолларда буйрак етишмовчилиги даражасига қараб, доза ва дозалар орасидаги интервалларни мувофиқлаштириш талаб қилинади.\nКекса ёшдаги пациентларда метронидазолнинг фармакокинетикаси ўзгариши мумкин, шунинг учун препаратнинг дозасига тегишли тарзда тузатиш киритиш мақсадида зардобдаги метронидазолнинг миқдорини назорат қилиш зарур бўлиши мумкин.\nФаол субстанциясига ёки ҳар қандай ёрдамчи моддаларга юқори сезувчанликда қўллаш мумкин эмас.\nНитроимидазолнинг бошқа ҳосилаларига ўта юқори сезувчанликда қўллаш мумкин эмас.\n4.4 Махсус кўрсатмалар ва препаратни қўллаганда эҳтиёткорлик чоралари\nДаволаш 10 кундан ортиқ давом этганида –агар кўрсатмалар асосланган бўлса ва пациент кузатув остида бўлса – мунтазам клиник ва лаборатор текширишлар ўтказилиши лозим. Агар сурункали касалликлар туфайли узоқ муддатли даволаш курси лозим бўлса, даволашдан кутилаётган фойда ва хавф орасидаги нисбатни баҳолаш керак.\nЖигар фаолияти ёмонлашганда метронидазолнинг метаболизми секинлашади, бу эса плазмадаги метронидазол ва унинг метаболитларини тўпланишига олиб келади. Бундай ҳолларда дозани пасайтириш лозим.\nЖигар энцефалопатияси бўлган пациентларга Клионни венага юборилиши эҳтиёткорлик билан ўтказилиши керак.\nНатрий ионларини сақловчи эритмаларни юборилиши, организмда натрийни тутилишига олиб келиши мумкин.\nМаълум бўлган ёки илгари аниқланмаган кандидоз Клион инфузия учун эритма билан даволаш вақтида зўрайиши мумкин.\nДаволаниш даврида спиртли ичимликларни истеъмол қилиш ман этилади.\nМетронидазол билан даволаш вақтида мўътадил лейкопенияни юз бериш ҳолатлари қайд этилган, шунинг учун даволашдан олдин ва кейин қон таҳлилини ўтказиш (лейкоцитлар сонини текшириш) тавсия қилинади.\nКортикостероидларни қабул қилаётган пациентларга ёки шишга мойил пациентларга Клион инфузия учун эритмаси юборилганда, алоҳида эхтиёткорликка риоя қилиш керак.\nМетронидазол билан даволаш вақтида қон плазмасида литийнинг миқдори ортиши мумкин. Метронидазол ва литийни бир вақтда қабул қилаётган пациентлар орасида буйрак етишмовчилиги ҳолатлари кузатилган. Шунинг учун метронидазол билан даволашни бошлашдан аввал литийнинг дозасини камайтириш ёки қабул қилишни умуман тўхтатиш керак.\nБуйрак фаолиятини пасайиши метронидазолнинг фармакокинетикасига сезиларли таъсир кўрсатмайди; препарат одатдаги дозада буюрилиши мумкин. Ёндош равишда гемодиализ ўтказилган ҳолларда, метронидазолнинг ярим чиқарилиш даврини қисқаришини эътиборга олиш керак. Шунинг учун гемодиализдан сўнг қўшимча дозани юбориш зарур бўлиши мумкин. Креатинин клиренси минутига 10 мл дан кам бўлган пациентларда метронидазолнинг метаболитлари гемодиализсиз тўпланиши мумкин. Бундай ҳолатда гемодиализ самаралидир, айни пайтда перитонеал диализ самарасиздир.\nМетронидазол билан даволаш вақтида перорал антикоагулянтларнинг дозасига тузатиш киритиш (камайтириш) керак.\nМетронидазол билан даволаш вақтида марказий нерв тизими (МНТ) нинг фаол ва жиддий каслликлари кучайиши мумкин, шунинг учун бундай ҳолларда алоҳида эҳтиёткорликка риоя қилиш керак.\n4.5 Бошқа дори препаратлари билан ўзаро таъсири ва ўзаро таъсирнинг бошқа турлари\nМетронидазол перорал антикоагулянтларнинг таъсирини кучайтириб, протромбин вақтини ошишига олиб келади, шунинг учун уларнинг дозасига тузатиш киритиш керак.\nФерментларнинг индуктори (масалан, фенитоин, фенобарбитал) метронидазолнинг метаболизмини тезлаштириб, плазмадаги фенитоиннинг концентрациясини пасайишига ва плазмадаги клиренсини ошишига олиб келиши мумкин.\nФерментларнинг ингибиторлари (масалан, циметидин) метронидазолнинг ярим чиқарилиш даврини ошириши ва плазмадаги клиренсини камайтириши мумкин.\nМетронидазол билан даволаниш вақтида спиртли ичимликларни истеъмол қилиш дисульфирсимон нохуш самараларни (қорин оғриғи, кўнгил айниши, қусиш, бош оғриғи ва гиперемия) чақириши мумкин.\nМетронидазол ва дисульфирам бир вақтнинг ўзида буюрилмаслиги керак (аддитив таъсир, психотик реакциялар, онгни чалкашиши ўрин тутиши мумкин).\nМетронидазол билан даволаш вақтида қон плазмасида литийнинг миқдори ортиши мумкин, шунинг учун метронидазол билан даволашни бошлашдан олдин литийнинг дозаси камайтирилиши ёки литий билан даволаш тўхтатилиши керак.\nЦиклоспорин ва метронидазолни бирга буюрилганда плазмадаги циклоспориннинг концентрацияси ошиши мумкин. Агар бирга буюрилиши керак бўлса, плазмадаги циклоспориннинг даражасини назорат қилиб туриш керак.\nМетронидазол 5-фторурацилнинг клиренсини камайтиради ва унинг токсиклигини оширади.\nМетронидазол аспартат-аминотрансфераза (АСТ), аланин-аминотрансфераза (АЛТ), лактатдегидрогеназа (ЛДГ), триглицеридлар ва гексокиназа – глюкоза каби қоннинг биокимёвий кўрсаткичларни аниқлашда хатолар туғдириши мумкин.\nМетронидазол йўлдош тўсиғидан ўтади ва ҳомила қонига тезда тушади.\nКаламушларда инсон учун максимал дозадан беш марта юқори дозалар берилиб ўтказилган репродуктив фаолиятни ўрганиш юзасидан тадқиқотларда метронидазол чақирган репродуктив фаолиятни ёмонлашиши ёки ҳомила учун зарар тасдиқланмаган. Ҳомиладор сичқонларга метронидазолни одам учун максимал дозага тахминан тенг дозада интраперитонеал буюрилганда препарат фетотоксикликни чақирди. Бироқ ҳомиладор сичқонларга метронидазол перорал буюрилганда ҳеч қандай фетотоксиклик кузатилмади.\nШундай бўлсада, ҳомиладор аёлларда ҳеч қандай адекват ва яхши назорат қилинган тадқиқотлар ўтказилмаган.\nҲомиладорликнинг биринчи уч ойлигида ўтказилган мета-таҳлил асосида, фетотоксикликни ҳеч қандай ошмаганлиги тўғрисида хулоса қилинди.\nШунга қарамай, ҳомиладорлик вақтида, айниқса биринчи уч ойликда метронидазол фақат кутилаётган фойда ва бўлиши мумкин бўлган хавфни синчков баҳолагандан кейингина қўлланиши мумкин.\nМетронидазол она сутида, қон плазмасидаги концентрациясига тенг концентрацияларда аниқланади. У кўкрак сутига аччиқ таъм бериши мумкин. Препаратнинг эмизикли болаларга салбий таъсирини бартараф этиш учун метронидазолни қабул қилишни тўхтатиш ёки она учун даволашнинг муҳимлигини ҳисобга олиб, даволаш даврида ва даволаш тугаганидан кейин 1 ёки 2 кун ўтгач, эмизишдан воз кечиш керак.\nМетронидазол автомобилни бошқариш ва механизмлар билан ишлаш қобилиятига ҳеч қандай таъсир кўрсатмайди.\nМетронидазолни ножўя таъсирлари унинг дозасига боғлиқ. Энг кўп учрайдиган ножўя таъсирлар меъдаичак йўллари томонидан кузатиладиган бузилишлардир.\nАъзолар тизимиининг синфи\nâ Жуда тезтез (³1/10) Тезтез (дан³1/100 гача<1/10) Тезтез эмас (дан³1/1 000 гача<1/100) Кам ҳолларда (дан³1/10 000 гача<1/1 000) Жуда кам ҳолларда (<1/10,000)\nҚон ва лимфа тизим томонидан бузилишлар\nОзиқланиш ва моддалар алмашинуви томонидан бузилишлар Анорексия\nРухий бузилишлар Онгни чалкашиши\n(Оғизда металл таъми)\nҚон томир тизими томонидан бузилишлар Тромбофлебит\nМеъдаичак тизими томонидан бузилишлар Кўнгил айниши Қоринда оғриқ\nТилда караш қопланиши\nТери ва тери ости клетчаткаси томонидан бузилишлар Квинке шиши\nЭшакеми Кўп шаклли эритема\nТизимли бузилишлар ва юбориш жойи-даги асоратлар Тана ҳароратини ошиши\nЛаборатор кўрсаткичлар Сийдик рангини тўқлашиши* Жигар ферменти кўрсаткичларини ошиши\n* Сийдик рангини тўқлашиши метронидазолнинг метаболити томонидан чақирилади ва бу клиник аҳамиятга эга эмас. Периферик нейропатия (қўлоёқларни увшиши), бош оғриғи, тиришиш, уйқучанлик, бош айланиши, координацияни бузилиши, онгни чалкашиши кам ҳолларда ва препаратнинг катта дозалари билан узоқ муддатли даволаш вақтида кузатилиши мумкин. Доза пасайтирилганидан кейин ёки даволаш тўхтатилганидан сўнг бу симптомлар ўз-ўзидан (спонтан) йўқолади.\n4.9 Дозани ошиб юборилиши\nДозани ошиб юборилишининг токсик симптомлари (кўнгил айнаши, қусиш, атаксия) юз берган ҳолларда, меъдани ювиш, фаоллаштирилган кўмир ва гемодиализни ўтказиш каби симптоматик терапияни қўллаш керак, чунки специфик антидот мавжуд эмас. Метронидазол ва унинг ҳосилалари диализ ёрдамида яхши чиқарилади.\nФармакотерапевтик гуруҳи: Имидазол ҳосилалари, бошқа антибактериал воситалари, ATХ-код: J01X D01\nМетронидазол микроорганизмларга пассив диффузия орқали киради. Бактериал ҳужайрасида редукциясидан сўнг бу биологик фаол ва цитотоксик метаболит ДНК ни парчалайди. Метронидазолнинг нитро гуруҳининг редукциясига масъул бўлган нитроредуктаза ферменти кислород бўлган шароитда таъсир кўрсатмайди. Шу боисдан, метронидазол фақатгина анаэроб шароитларда самаралидир.\nМетронидазол – айрим содда ҳайвонлар (Trichomonas vaginalis, Entamoeba hystolitica ва Giardia lamblia) томонидан чақирилган касалликларни даволаш учун, шунингдек облигат анаэроблар томонидан чақирилган инфекцияларни даволаш учун қўлланиладиган самарали химиотерапевтик бирикмадир.\nМетронидазол in vitro шароитида кўпчилик облигат анаэробларга қарши (Propioni bacteria ва актиномицетлардан ташқари) фаол таъсир қилади.\nГрам-манфий таёқчасимон бактериялар: Bacteroides турлари, шу жумладан Bacteroides fragilis гуруҳи (B. fragilis, B. ovatus, B. thetaiotaomicron), Fusobacterium тури\nГрам-мусбат таёқчасимон бактериялар: Clostridium тури, Eubacterium тури.\nГрам-мусбат кокклар: Peptococcus тури, Peptostreptococcus тури.\nПрепарат айрим факультатив анаэроблар (Gardnerella vaginalis, Helicobacter pylori) қарши ва спирохеталарнинг айрим турларига қарши ҳам самаралидир.\nСоғлом одамда метронидазолни организмдан ярим чиқарилиш даври ўртача 8 соатни ташкил қилади. Метронидазол ва унинг метаболитларини асосий чиқарилиш йўли – сийдик билан (дозанинг 60–80%), айни пайтда аҳлат билан юборилган дозанинг 6-15% чиқарилади.\nСоғлом кўнгиллилар ва пациентлар иштирокида ўтказилган тадқиқотларга мувофиқ, метронидазол орқа мия суюқлигига тез киради ва бош мия абсцесси ва ўпка абсцессида терапевтик концентрацияларига етади. У катта тақсимланиш ҳажмига эга, қон айланиш тизимидаги метронидазолнинг 20% дан камроғи қон плазмаси оқсиллари билан боғланади. Метронидазол ўт чиқариш йўлларига ўтади ва худди қон плазмасидаги концентрацияларидек юқори концентрацияларга эришади.\nМетронидазолнинг плазмадаги концентрацияси юборилган дозага пропорционалдир. 100-4000 мг метронидазолни саккиз соат давомида вена ичига юбориш соғлом кўнгиллиларда доза ва қон плазмасида чўққи концентрацияси ўртасида бир текис пропорционал боғлиқликни кўрсатди. 500 мг метронидазолни бир марта юборилгандан сўнг плазмадаги концентрацияси ўртача 11,7-18 мкг/мл ни ташкил қилади.\nЖигар фаолиятини сусайган пациентларда метронидазолнинг плазмадан клиренси пасайган бўлади.\nБуйрак фаолиятини сусайиши метронидазолнинг фармакокинетикасига жиддий таъсир кўрсатмайди.\n5.3. Хавфсизлик бўйича клиника олди синовлари\nУзоқ муддат юборилганида метронидазолнинг токсиклиги сичқонларнинг турли зотлари ва турли ҳайвонларда ўзгаради. Итларда кузатиладиган неврологик бузилишлар бошқа турдаги ҳайвонларда аниқланмаган. Препаратнинг юқори дозалари перорал қабул қилинганда сичқонларнинг битта зотида ва каламушларда тана вазнини пасайиши ва моякларнинг атрофиясини чақирган, айни пайтда вена ичига буюрилганда эса, каламушларнинг тана вазнини ўсиш тезлигига таъсир қилмаган ва артериал босимнинг ёки гемотологик ёки биокимёвий тадқиқотларнинг кўрсаткичларини хеч қандай жиддий ўзгаришларини чақирмаган.\nПрепаратнинг катта дозаларини қабул қилган маймунларда қон зардобида жигар ферментларининг фаоллигининг ёндош ўзгаришларисиз жигарнинг гистологик ўзгаришлари юз берган.\n1 мг/кг гача бўлган суткалик доза 5 ҳафта давомида сичқонларда ўлим кўрсаткичига доминант таъсир кўрсатмаган.\nБир лабораторияда ўтказилган тадқиқотларда Свисс линияси сичқонларида ўпкада ўсмалар ва хавфли лимфомаларнинг янги ҳолатларини сонини ошиши қайд этилган, аммо бунга ўхшаш ҳолатлар бошқа тадқиқотчилар томонидан ўтказилган тадқиқотларда Спрег-Доули линиясидаги каламушларда ёки оғмахонларда аниқланмаган.\nМетронидазол in vitro шароитидаги қатор таҳлилар тизимида мутаген фаолликни намоён этди, аммо сут эмизувчиларда (in vivo) ўтказган тадқиқотларда потенциал генетик шикастланишларни намойиш этмаган.\nНатрий дигидрофосфат дигидрати, динатрий фосфат додекагидрати, натрий хлориди, инъекция учун сув.\nКлион инфузия учун эритмасини бошқа дори воситалари билан биргаликда аралаштирмаслик тавсия қилинади.\n6.4 Сақлаш шароити бўйича махсус кўрсатмалар\nЁруғликдан ҳимояланган жойда, +15°С дан +30°C гача бўлган ҳароратда сақлансин.\nЎрам тури ва ичдаги таркиб\n100 мл инфузия учун рангсиз шишали флаконда, резина тиқини, алюмин ва сариқ пластик «flip-off» туридаги қопқоқ билан ёпилаган. Умумий ўрамда шиша флаконлар сони\n6.6 Ишлатилиши ва фойдаланиш бўйича махсус кўрсатмалар\nБериш тартиби: Шифокор рецепти бўйича берилади.\nИшлатилмаган дори воситаси ёки чиқиндилар давлат қонунчилиги асосида утилизация қилинади.\nОлдингисиКЛИОН®- Д 10028.05.2018\nКлобетазол-LP 0,05% ли суртма28.05.2018Кейингиси


Оила – сирли маъво. Ҳар бирининг ўзига хос жиҳати бор. Аммо бир мезон борки, ҳар бир оиланинг тотувлиги, мустаҳкамлиги, бахти, келажаги унга боғлиқ. Бу – келин ва куёвнинг оила масъулиятини юракдан ҳис этиши, ақл-фаросатли, зеҳнли-зукко бўлишидир. Бу фазилатлар бугун турмушга узатилаётган қизларимизнинг барчасида мавжудми? Ёки бошқача айтганда, қизларимизнинг барчаси турмушга тайёр ҳолда оила қураяптими?\nБу саволларга суҳбатдошимиз – меҳнат фахрийси, маънавият тарғиботчиси Хорунхон Аюбхоновнинг мулоҳазалари асосида жавоб топишга ҳаракат қилдик.\n- Хорунхон ака, мамлакатимизда оила муносабатлари ва муаммоларини ўрганувчи мутахассисларнинг таъкидлашича, ёш оилалар ўртасида ажралишлар кўп. Бунинг асосий сабаби - қизнинг оила қуришга, рўзғор ишларига тайёр эмаслиги. Бу борада сизнинг фикрингиз қандай?\n- Бисмиллаҳи роҳманир раҳим. Бу барчамиз учун оғриқли масаладир. Яқинда бир танишимиз ёлғиз қизини турмушга узатди. Куёв бўлмиш илмли, келишган, ақлли йигит чиқди. Қиз узатган ота-онанинг қувончдан бошлари осмонларга етди. Қиз ҳам орзусидаги куёвга турмушга чиққанидан ўзини бахтли санарди. Ёш келин-куёв «асал ойи»нинг қандоқ ўтиб кетганини ҳам сезмай қолишди. Бари ортда қолди. Одатий турмуш бошланди. Бироқ бахт ва ҳузур-ҳаловат денгизида шитоб билан сузиб бораётган никоҳ кемаси кутилмаганда рўзғор дея аталмиш бир қояга урилди-ю, чилпарчин бўлди. Ҳамманинг боши қотган. Не-не умидлар билан келин олган куёвнинг оиласи ҳам, қизимизни яхши жойга узатиб, бахтини таъминладик, дея ширин хаёллар билан юрган ота-она ҳам икки ёшни йўлга сололмай, муросага келтиролмай, чекканлари ранж-алам бўлди.\nМаълум бўлишича, келиннинг ота-онаси ёлғиз қизнинг бахтини дабдабали тўй, қилинган сепнинг тўкислигида деб\nўйлабди-ю, аммо қизни ҳаётга тайёрлашни унутишибди. Келин бола бор-йўғи икки хил таомни, яъни тухумни сувда қайнатиб ва товада қовуришни билар экан, холос...\nҲатто, узилган тугмани қадашни ҳам билмай, мутлақо уқувсизлиги ва эпсизлигини кўрсатиб қўйибди. Куёвнинг дашномларидан безган келинчак ота уйига қайтди. Қурилганича ҳали икки ой ҳам тўлмаган оила қасри вайрон бўлди.\nЭнди ўйлаб кўринг, бунга ким айбдор? Қизини турмуш аталмиш катта ҳаёт синовига тайёрламаган, унга овқат пишириш, нон ёпиш, кир ювиш, фарзанд тарбиялаш каби турмушнинг зарурий юмушларини ўргатмаган, қийинчиликларни енгишга кўниктирмаган ота-онами ё эпсиз келиндан хафсаласи пир бўлган қайнона-қайнотами?\nБиз ҳам кузатаяпмиз. Оилалардаги можароларнинг аксариятига келинларнинг ҳаётга енгил қараши, тарбиясизлиги, турмуш синовларига тайёр эмаслиги сабаб бўлаяпти. Шайх Муҳаммад Содиқ Муҳаммад Юсуф ҳазратлари айтганларидек, ота-оналар қизи учун устоз ёллаб, катта пул эвазига никоҳ оқшомидаги беш дақиқалик рақсни ўргатишаяпти-ю, аммо бир умр керак бўладиган турмуш тажрибаларини, оила синоатларини ўргатишга ҳафсала қилишмаяпти. Оқибатда ширин орзулар билан қурилган кўплаб оилалар келинларимизнинг ўқувсизлиги, рўзғор юмушларини билмаслиги эпсизлиги, куёв билан муроса қилиш йўлларини тополмаслиги туфайли тезда бузилиб кетаяпти.\nҚизларимизга ёшлигидан чеварлик, пазандалик, уй тутиш, бола тарбиялаш, ўзига оро бериш каби юмушларни эринмай ўргатиш лозим. Токи, борган ерида эпли эканлигини кўрсатсин, янги рўзғорда қийналиб қолмасин, ҳаёти фаровон, тўкин бўлсин.\n- Бу борада момолар, бувилар тажрибаси ва меҳнатидан унумлироқ фойдаланиш керак эмасмикан?\n- Албатта, момоларимиз азал-азалдан чеварликда, тўқувчиликда, мазали таомлар тайёрлашда, каштачиликда ва бошқа ҳунарлар бобида, ҳатто алла айтишда ном чиқаришган. +изларини ҳам турмушга узатиш олдидан бир неча ҳунарларнинг эгаси қилишган. Агар ҳар бир қиз бир умрга тушган хонадонининг ардоқли аъзоси бўлиб қолишни истаса, ҳамманинг ўзига яхши муомала қилишидан умидвор бўлса, оиласининг бахти ва фароғатини ўйласа, ўзи ҳам турмуш номли улуғ имтиҳонга, масъулиятли вазифага тайёр бўлиши, унинг барча машаққат ва йўқчиликларига чидашни ўрганиши лозим. Бу ўзбек оилаларидаги энг муҳим, керакли ва зарур тарбия усулидир.\nМуслима қизлар оила қуришдан олдин ана шу вазифаларини яхши англаб олишлари ва бу йўлда тинимсиз ҳаракат қилишлари керак бўлади. Айниқса, муҳтарама оналар ва момолар қизларини турмуш синовига тайёрлашга кўп эътибор қилиши, бунда энг майда икир-чикирларни ҳам назардан қочирмасликлари, қизнинг бахтини фақат тарбиядан ва ҳаётга тайёрлашдан излашлари лозим.\n- Қайнона-келин муносабатларидаги кўнглимиз тўлмаган ҳолатлар сабаби ҳам кўпроқ келинларимизга бориб тақалади. Сиз нима дейсиз?\n- Эр киши учун энг яқин инсон ким? Албатта, уни туғиб, оқ сут бериб, авайлаб катта қилган, шундай кўркам, ақлли, соғлом, бақувват йигит ҳолига келтирган она. Демак, эрнинг онаси, яъни қайнонанинг ҳурматини жойига қўйиш, кўнглини олиш, хизматини қилиш лозим. +айнонанинг ҳурматига сазовор келин эрининг ҳам ардоғида бўлади.\n- Оилада эрнинг ўзига яраша ҳақлари бор. Шу хусусда ҳам гапириб берсангиз.\n- Хотин эрининг ҳақларини билиб, уларни адо қилгандагина солиҳа, яхши, рисоладаги хотин бўлади. Эрнинг хотин зиммасидаги энг муҳим ҳақларидан бири шуки, ўз уйига боғланган, эрига ҳамиша итоатда бўлган, ўзига қараган, уйнинг тартибли ва ораста сақлаган, фарзандларига чиройли тарбия берган, оиласини бахтиёр қила олган аёл хотинларнинг энг яхшисидир. Хотин айниқса, эрининг ўзидаги ҳақларини яхши билиб, уларни бекаму-кўст адо этса, рафиқалик бурчини бажарган бўлади.\nХотин Аллоҳ берган ризқ-насибага рози бўлиши даркор. +аноат ва хушфеъллик кўрсатиб, эрининг ризқ топишдаги машаққатларини қадрлаши ҳамда эрини ҳам сабр-қаноатга ундаб, уни харом пул топишдан огоҳлантириши лозим. Илгари момоларимиз эрларини ишга кузатаётиб: «Харом касбдан сақланинг! Биз очлик ва қийинчиликка чидаймиз, аммо дўзах оташига чидай олмаймиз», дейишар экан. Хотин эрига ўзининг бойлиги, касби ва гўзаллиги билан мақтанмайди. Эрини бошқаларга солиштириб, бойлик, мансаб рўзғор тутиш кабиларда уларга ўхшашни талаб қилмайди. Эрининг уйини, мол-мулкини авайлаб-асрайди. Эри ночор, фақир ёки мухтож бўлиб қолган кунларида буни юзига солмай, камситмай, тасалли, далда беради. Булар бир имтиҳон эканини, тезда ўтиб кетишини айтиб, кўнглини кўтаради.\n- Суҳбатимиз сўнгида қизларимиз, келинларимизга қандай насиҳатлар айта оласиз?\n- Муҳтарама қизлар, оилам фароғат қасри бўлсин, эр-хотин саодатли, аҳил яшайлик, бахтимизга ҳеч нарса раҳна солмасин десангиз, ўзингизни турмуш синовларига тайёрланг. Рўзғор юмушларини, аёлларга хос ҳунарларни ўрганинг, ҳамиша илмга интилинг.\nЎз ҳузур-ҳаловатингизни деб турмушга юзаки қараманг, уни ҳазил санаманг. Рўзғорнинг бор-йўғига, унинг синов ва машаққатларига чидашни ҳам ўрганинг. Эҳтимол, бу билан сиз бошини қаёққа уришни билмай юрган эрингиз учун бахт-иқбол эшикларини яна очиб берарсиз. Эҳтимол, бу билан келиндан ёлчимадим, дея хафсаласи пир бўлаётган қайнонангизнинг қалбида умид шуълаларини учқунлантириб юборарсиз.\nАллоҳ таоло барча келин-куёвларнинг юлдузини бир-бирларига иссиқ кўрсатсин, қалбларига меҳр-муҳаббат, ишонч, оқибат уруғларини сепиб, ризқлантирсин!\nҚИЗЛАР ТУРМУШГА ТАЙЁРМИСИЗ


БМТ ИШИДнинг Ироқдан Сурияга ўтишига йўл қўймайди\n09:28 / 05.01.2017\nБМТ Хавфсизлик кенгаши ИШИД террорчиларининг Ироқдан Сурияга ўтиб олишларига йўл қўймаслик учун барча ишни амалга оширади. ХКга раислик қилаётган швециялик дипломат Олаф Скуг Мўсулдаги вазият бўйича Россия ташаббуси билан ўтказилган ёпиқ мажлис якуни бўйича шундай баёнот берди, деб хабар қилмоқда ТАСС агентлиги.\nУнинг сўзларига кўра, БМТ бош котибининг гуманитар масалалар бўйича ўринбосари Стивен О'Брайен брифинг қилган. О'Брайеннинг маълумотларига кўра, ИШИД назоратидаги Мўсул шаҳрида 1 млнга яқин киши қолмоқда. Умумжаҳон ташкилоти эса, уларга озиқ-овқатлар ва зарурий ашёларни етказиб бера олмаяпти. Скугнинг айтишича, ХК аъзолари тинч аҳоли вакиллари тушиб қолган вазият юзасидан ташвиш билдириб, Ироқдаги можарода иштирок этаётган томонларни халқаро гуманитар ҳуқуқни ҳурмат қилишга чақирган. Шу билан бирга, Хавфсизлик кеннгаши аъзолари "ИШИДнинг қўшни Сурияга ўтиб олмаслиги учун барча чораларни кўришини таъкидлашган".\nИроқнинг иккинчи йирик шаҳри бўлган Мўсул икки йилдан ортиқроқ вақтдан бери ИШИД назоратида. Уни озод қилиш бўйича қуруқликдаги амалиётлар 17 октябрда бошланди. Унда, Ироқ ҳукумат кучлари, шиа кўнгиллилари ва курдларнинг "пешмерга" бўлинмалари иштирок этмоқда. Ироқ ҲҲК ва АҚШ етакчилигидаги халқаро коалиция авиацияси ҳаводан кўмак бермоқда. T


Эфиопияда илк бор аёл киши президент бўлди – Газета.uz\nЭфиопияда илк бор аёл киши — дипломат Сахле-Ворк Зевде президент лавозимига сайланди.\nLotinchada 25 октябр 2018, 19:22 Жаҳон\nЭфиопия парламенти мамлакат тарихида биринчи марта аёл кишини — дипломат Сахле-Ворк Зевдени президент лавозимига сайлади. Бу ҳақда РИА Новости хабар қилди.\nСахле-Ворк Зевде 25 октябрь куни президентлик қасамёдини қабул қилди. Вазифасига киришганидан сўнг, президент мамлакатда тинчликни сақлаш ҳамда аёлларга зулм ўтказишдан воз кечиш лозимлигини таъкидлади.\nПрезидентликка қадар у БМТ бош котиби Антониу Гутеррешнинг Африка кенгашидаги махсус вакили ҳамда ташкилотдаги БМТ ваколатхонаси, шунингдек Эфиопиянинг Сенегал, Жибути ва Франциядаги дипломатик миссияларига раҳбарлик қилган, БМТнинг Марказий Африка республикаси ва Найробидаги тузилмаларидан турли лавозимларни эгаллаган.\nМамлакат конституциясига мувофиқ, президент парламент томонидан олти йил муддатга сайланади ва икки муддатдан ортиқ бу лавозимда фаолият кўрсата олмайди. Эфиопияда президент кўпроқ ҳукумат функцияларини бажаради, мамлакатда ҳақиқий ҳукумат бош вазирга тегишли.


ОҚНИ ОҚ, ҚОРАНИ ҚОРА ДЕЙИШ ШУНЧАЛИК ҚИЙИНМИ? - Ўзбекистон овози газетаси\nЁдингизда бўлса, унда 2017 йилнинг 4 июлида Ургут туманидаги «Шаҳризода Санам» фермер хўжалиги раҳбари, Анвар Зиёев ва ижарачи Асад Йўлдошевга тегишли трансформаторнинг сўрғичи бузилиб, номаълум шахслар томонидан ҳисоблагичлар алмаштириб қўйилгани, ўша куннинг ўзидаёқ қаёқдандир пайдо бўлган «Деҳқонобод» электр таъминоти корхонаси ходими Адҳам Искандаров, туман мажбурий ижро бюроси ходимлари Илҳом Қурбонов ва Шоҳимардон Қурбонов Анвар Зиёевга тегишли ҳисоблагичнинг сўрғичи бузилгани ҳақида далолатнома тузишгани ва Ургут туман прокуратурасига топширгани ва ўғлимга нисбатан асоссиз айблар қўйилгани мисоллар асосида баён этилган эди.\nШунингдек, мақолада Ургут туманидаги тоғ ён бағрида жойлашган «Шаҳризода Санам» фермер хўжалиги раҳбари, фарзандим Анвар Зиёевга 2017 йилнинг 5 декабрида Ургут туман прокуратураси жиноят ишлари бўйича терговчи вазифасида иш ўрганувчи Азамат Нарзиев томонидан «сув чиқарадиган насос қурилмалари учун «Деҳқонобод» электр таъминоти корхонаси ўрнатган электр ҳисоблагични алмаштиргани», «...электр энергиясидан ноқонуний фойдаланиб келиши натижасида «Деҳқонобод» электр таъминоти корхонаси манфаатларига 25 миллион 674 минг сўм миқдорида зарар етказгани», «кўрсатилган жиноятни қасддан содир қилгани» сабабли Ўзбекистон Республикаси ЖКнинг тегишли моддаси билан айблов қўйилгани ва Жиноят ишлари бўйича Ургут туман суди томонидан 2018 йил 26 мартда ўтказилган суд мажлисида бу зарар фермер томонидан қопланиши ҳақида ҳукм чиқарилгани ҳамда унга бир йил муддатга ахлоқ тузатиш жазоси тайинлангани ҳақида сўз боради.\nФуқаролик ишлари бўйича Тайлоқ туманлараро судининг 2018 йил 5 августда ўтказилган очиқ мажлисида эса Ургут туман «Деҳқонобод» электр таъминоти корхонаси томонидан 2018 йил 7 августда тузилган солиштирма далолатнома асосида «Шаҳризода Санам» фермер хўжалигининг электр энергиясидан қарзи мавжуд эмас, деган қарор чиқарилган. Аммо ҳозиргача жиноят ишлари бўйича суд ҳукми бекор қилинмаган ва туҳматга қолган фарзандим Анвар Зиёев қарийб икки йилдан буён айбсизлигини исботлаш учун ишдан қолиб, суд-ҳуқуқ маҳкамаларига қатнаб сарсон-саргардон бўлмоқда.\nМен Фуқаролик ишлари бўйича Тайлоқ туманлараро судининг 2018 йил 5 августда ўтказилган очиқ мажлисида «Шаҳризода Санам» фермер хўжалигининг электр энергиясидан қарзи мавжуд эмас, деб чиқарган қарори асосида 2018 йил 26 мартда Анвар Зиёевга нисбатан Жиноят ишлари бўйича Ургут туман суди томонидан тайинланган бир йил муддатга ахлоқ тузатиш жазосини олиб ташлаш бўйича юқори судларга ариза билан мурожаат қилган эдим.\nОлий суд судьяси Т.Мелибоев томонидан қабул қилинган ажримга кўра, судланган А.Зиёев иши бўйича суд қарорларини назорат тартибида кўриб чиқиш учун асослар мавжуд эмаслиги кўрсатилган ва бир йил муддатга ахлоқ тузатиш жазоси ўзгаришсиз қолдирилган. Унинг бу жавобини умуман тушунмадим. У ё ишни чақириб, масаланинг ичига кириб, ўрганиб кўрмаган ёки фуқаролик судининг қарорини тан олмаяпти.\nУшбу танқидий мақола чоп этилганидан кейин Сиз томонингиздан Олий суд раҳбариятига юборилган хатга 2019 йил 4 январда олинган жавобнинг охирги бандида: «Ҳозирда судланган А.Зиёев томонидан суд қарорларини назорат тартибида кўриб чиқиш учун асослар мавжуд эмаслиги тўғрисидаги Ўзбекистон Республикаси Олий судининг судьяси ажрими устидан назорат тартибида шикоят берилмаган», деб ёзилган.\nШундан сўнг мен адвокатим Ш.Қурбонов билан бирга Олий суд судьяси Т.Мелибоев томонидан қабул қилинган ажримни нотўғри деб топишни сўраб ариза ёздим ва 2019 йил 14 январда Олий суднинг жиноят ишлари бўйича ўринбосари қабулида бўлдим. Натижада менинг шикоятим қаноатлантирилиб, Т.Мелибоевнинг ажрими бекор қилинди, бу иш Самарқанд вилоят судида уч нафар судьядан иборат суд коллегиясида кўриладиган бўлди. Лекин афсуски, орадан уч ойдан зиёдроқ вақт ўтган бўлишига қарамай, бугунгача бу иш на Олий судда, на вилоят судида кўрилмаяпти!\nБу алдовларга чидай олмай, яна 3-4 маротаба рангимни сарғайтириб, Юқори суд мутасаддилари қабулига бориб ўтиришимга тўғри келди. Охири 2019 йилнинг 11 апрелида бу иш бўйича Олий суднинг ҳайъат раиси ўринбосари И.Муслимов имзоси билан берилган жавоб хати 2019 йил 6 февралда Республика Бош прокурорига, Ургут туман прокурорига ва адвокат Ш.Қурбоновга жўнатилганини аниқладим. Лекин энг ҳайрон қоларли жойи, бу жавоб хати нима учун уч ой давомида бизнинг қўлимизга етиб келмади?\nСавол туғилади: майли, бир суд айбдор қилди, бошқаси оқлади. Наҳотки шу оқловга асосан туҳматга қолган бир инсонни айбсиз, деб иқрор бўлиш шунчалик мушкул бўлса?! Биз Юқори судга Т.Мелибоевнинг ажримидан норозилик шикояти ёзиб, умид билан кутдик, лекин бу иш яна айланиб, Ургут туман прокуратурасига юборилди? Бу мантиққа қанчалик тўғри келади?\nҲурматли Бош муҳаррир! Менинг ҳеч кимга ҳеч қандай хусуматим йўқ. Мақсадим – адолат қарор топиб, туҳмат оқибатида ранги сомон бўлган ўғлимнинг фарзандлари, ёру-биродарлари, қолаверса, эл-юрт олдида юзи ёруғ бўлса, дейман. Ҳалол меҳнат билан топган даромадидан Меҳрибонлик, Саховат уйларига, болалар боғчаларига доимий равишда хайрия қилиб келаётган ўғлимнинг арзимаган пул учун электр ҳисоблагичнинг сўрғичини узиб, уни алмаштириб қўйишига ҳар қандай ақли расо инсон ишонмаслиги тайин! Афсуски, кимларнингдир манфаати, таниш-билишчилиги, ўйинлари суд идораларини ҳам чалғитаётгани кишини таажжубга солади.\nАхир, бундай ҳолатлар қонун, адолат ва инсонпарварлик тамойилларига асосланиб иш кўраётган суд-ҳуқуқ идоралари ходимлари шаънига, мамлакатимиз суд-ҳуқуқ тизимида олиб борилаётган ислоҳотларга соя солади-ку, суд обрўсига путур етказади-ку.\nТаҳририят ҳам ўз позицияисни ҳимоя қилмаса, айтган гапи ҳавога учиб кетса, газетанинг таъсир кучи, нуфузига салбий таъсир қилади, деб ўйлайман.\nЁшим бир жойга борганда бундай сарсонгарчиликни кўриш етти ухлаб тушимга ҳам кирмаганди. Бундай ёзишмаларни ўзимга эп кўраман, деб ҳам ўйламаганман. Аммо начора, мажбур бўлдим...\nСизга ҳурмат билан,\nАбдузоҳир Зиёев Ургут туманининг Баҳрин қишлоғида яшайди. Ўттиз йилга яқин собиқ Навоий жамоа хўжалигини бошқарган, Олий Мажлис, халқ депутатлари Самарқанд вилоят Кенгаши депутатлигига бир неча бор сайланган, туман ва вилоятда таниқли, обрўли инсон. Фарзанди Анвар Зиёев 2007 йилдан буён «Навоий» агрофирмаси қошида ташкил этилган «Шаҳризода Санам» фермер хўжалигига раҳбарлик қилади. Маҳалладаги ободончилик ва хайрия ишларига мунтазам ҳомийлик ёрдами кўрсатиб келади. Бу очиқ хатга алоҳида муносабат билдиришни лозим топмадик. Ҳар бир мутасадди идора бу борада ўзига хулоса чиқариб олади, деб ўйлаймиз.


Тошкент шаҳрида МДҲда ягона завод очилди\nЖорий йилнинг 18 декабрь куни Тошкент шаҳрининг Бектемир туманида Инновацион ривожланиш вазирлиги ва Польшанинг “NOVOL ASIA” ҚК ўртасида имзоланган англашув меморандуми ижросини таъминлаш мақсадида полиэфир шпатлёвка ва полиэфир елим (мармар, гранит ва бошқа тошлар учун махсус елим) ишлаб чиқариш бўйича МДҲ мамлакатларида ягона бўлган заводнинг очилиш маросими бўлиб ўтди.\nОчилиш маросимида Инновацион ривожланиш вазири ўринбосари Ойбек Норинбоев, Польшанинг Ўзбекистондаги фавқулодда ва мухтор элчиси Петр Ивашкевич, элчининг биринчи маслаҳатчиси Ежи Тимофеюк, ҳамда бошқалар иштирок этишди.\nМеморандум доирасида Инновацион ривожланиш вазирлиги ва “NOVOL ASIA”МЧЖ ҚК ўртасида технологиялар трансфери муваффақиятли амалга оширилди. Инвестицияларнинг умумий ҳажми 1.5 млн. АҚШ долларини ташкил этди.\nТаъкидлаш лозимки, полиэфир шпатлёвка ва полиэфир елим ишлаб чиқариш бўйича корхоналар Ўзбекистон Республикаси ва МДҲ давлатларида шу пайтгача мавжуд эмас эди. “NOVOL ASIA” МЧЖ ҚК томонидан ишлаб чиқариладиган маҳсулот импорт ўрнини босувчи ва экспортга йўналтирилган товардир.\nКўп функцияли полиэфир шпатлёвка автомобиль саноати ва автосозлаш устахоналарида, шунингдек мебель саноатида қўлланилиши мумкин. Мазкур шпатлёвканинг хусусиятларидан бири у ўзида тўлдирувчи ва безак берувчи шпатлёвкани мужассам этган.\nNOVOL компанияси 1978 йилда ташкил этилган бўлиб, сўнгги йилларда у кичик корхонадан Польшада автомобилларни бўяш тизимларининг энг йирик ишлаб чиқарувчисига айланди. Юқори технологиялар асосида сифатли хом ашёдан ишлаб чиқарилган маҳсулотлар бозорда ўз ўрнини мустаҳкам эгаллади.\nЎзбек стартапчилари учун хориждаги ватандошимиз маҳорат дарс…\nСирдарё бизнес-акселератори биносининг қурилиши якунланди\nАутизмга чалинган болаларни ўзбек тилида ABA-терапия усулида…


Ўзбекистон Президенти Покистон Бош вазири билан икки томонлама кун тартиби ва минтақавий ҳамкорликнинг долзарб масалаларини муҳокама қилдилар - Халқ сўзи\n21:53 26 Октябр 2021 Сиёсат\nЎзбекистон Республикаси Президенти Шавкат Мирзиёев 26 октябрь куни Покистон Ислом Республикаси Бош вазири Имрон Хон билан телефон орқали мулоқот қилди.\nСуҳбат аввалида Покистон Ҳукумати раҳбари мамлакатимиз етакчисини сайлов кампанияси муваффақиятли ўтказилгани ва Президент сайловида ишончли ғалабага эришилгани билан самимий қутлаб, дўст Ўзбекистон халқига тинчлик-осойишталик, фаровонлик ва равнақ тилади.\nЎзбекистон Президенти ва Покистон Бош вазири икки томонлама ҳамкорликда барқарор ривожланиш тенденцияси кузатилаётганини катта мамнуният билан қайд этдилар.\nЖорий йил июль ойида ўтган Тошкент саммити давомидаги самарали учрашувлар кўп қиррали Ўзбекистон-Покистон муносабатларини аниқ мазмун билан бойитиб, стратегик шериклик даражасига кўтаришга хизмат қилди.\nЎзаро савдо кўрсаткичлари ортаётгани, икки мамлакат етакчи компанияларининг саноат кооперацияси кўлами кенгайиб бораётгани алоҳида таъкидланди. Инвестиция, банк-молия, транспорт-коммуникация, гуманитар ва бошқа соҳаларда янги лойиҳа ва дастурлар ишлаб чиқилмоқда.\nАфғонистонда вужудга келаётган вазият юзасидан ҳам фикр алмашилди. Ушбу мамлакатда тинчлик ўрнатилишига ва ижтимоий-иқтисодий тараққиётга эришишга кўмаклашиш мақсадида халқаро саъй-ҳаракатларни бирлаштириш муҳим экани қайд этилди.


Республикамиз ҳукумати томонидан минтақада тинчлик ва хавфсизликни таъминлаш, халқаро ҳарбий ҳамкорликни мустаҳкамлаш масалаларига катта эътибор берилмоқда. Чет давлатлар билан қўшма ўқув машғулотларининг мунтазам ўтказилиши шу мақсадларга қаратилган. Тошкент ҳарбий округидаги «Чирчиқ» дала-ўқув майдонида бошланган Ўзбекистон ва Қозоғистон Республикалари Мудофаа идоралари ҳамкорлигида «Қалқон – 2019» махсус-тактик ўқувлари шулар жумласидандир.\nТадбирнинг тантанали очилиш маросимида Ўзбекистон Республикаси мудофаа вазирининг биринчи ўринбосари, Қуролли Кучлар Бош штаби бошлиғи генерал-майор П. Эргашев ва Қозоғистон Республикаси Мудофаа вазирлиги масъул офицери полковник Ж. Жантасов иштирок этди.\nМаълумки, Ўзбекистон ва Қозоғистон ўртасидаги дўстона муносабатлар ривожланишнинг янги босқичига кўтарилмоқда. Икки мамлакат Президентларининг жорий йил апрель ойидаги учрашуви, хусусан, ҳамкорликлар қамровининг кенгайиши фикримизни тасдиқлайди. Мудофаа идоралари ўртасидаги мазкур ўқувлар дўстона ва ўзаро ишончли муносабатларнинг мантиқий давоми ҳисобланади.\n«Қалқон – 2019» ўқувлари давомида ҳарбий авиация кучлари, жанговар зирҳли техникалар қўлланилиши, десантлаштириш жараёнлари, кундузги ва тунги шароитларда ўқ отиш машқлари каби қатор машғулотлар ўтказилади. Халқаро ҳарбий ҳамкорлик доирасидаги махсус-тактик тадбирлар 14 сентябрда якунланади.


Юринг, кутубхонага, янгича дунёларни кашф этамиз!!! - Халқ сўзи\n09:42 05 Август 2019 Маданият\nЯқинда “Ўзбекистон Миллий энциклопедияси” давлат илмий нашриёти томонидан буюк адибларнинг вақт ҳукмидан ғолиб ўтган асарлари яна нашр этилди. Янгича кўриниш, янгича дизайнда руҳий оламингизнинг энг чуқур ерларигача таъсир қиладиган мазкур китобларнинг бир нечтаси ҳақида хабар берамиз. Яна эшитмай, доғда қолманг. Чунки яхши китоб мутолаасидан бебаҳралик оқибати дунёдан бехабарликка сабабчи бўлиши мумкин.\nҲамма яхши ва янги китоблар ҳамроҳингизга айлансин. Сизларга ёқимли мутолаа тилаймиз.\nЭркин Воҳидов “Севги шундай навбаҳорки”\nСевги шундай навбаҳорки,\nУ тикандин гул қилур,\nТошга жону тил бағишлаб,\nЗоғни ҳам булбул қилур.\nЎзбекистон Қаҳрамони, Ўзбекистон халқ шоири Эркин Воҳидовнинг сара асарлари тўпланган мазкур китоб буюк ижодкорни соғинган мухлислари учун тухфа бўла олади.\nУшбу китобда адабиётшунос олим Иброҳим Ғофуров таъкидлаганидек, “шеъриятнинг маърифати ва маданиятини ўзида жамлаган шоир” ижодининг замон чиғириқларидан омон ўтган сатрларидан баҳраманд бўлишингиз мумкин.\nРасул Ҳамзатов “Менинг Доғистоним”\nМазкур китобда “Кичкина гўдак ҳам катта тушлар кўради” деган ажойиб фикр бор. Бунда Доғистон назарда тутилгани аниқ. Ўз халқини, тилини, Ватанини Расул Ҳамзатовдек севиб ардоқлаган инсонлар кам топилади. “Менинг Доғистоним” асари ҳар кимга қандай бўлишидан қатъий назар ўз уйини, маҳалласини, ўз юртини севишни ўргатади. Шоир китобида шундай ёзади: “Жонажон Доғистоним. Мен шу ерда туғилдим, шу ерда биринчи бор ўз она тилимда сўз эшитдим. Бу сўз менинг вужудимга ва қонимга сингди. Бу ерда мен ўз она тилимда биринчи қўшиқни эшитдим. Ўзим биринчи қўшиғимни айтдим. Бу ерда мен ноннинг таъмини, сувнинг мазасини билдим. Тоғ тошлари оёқларимни қонатди, тоғ ирмоқлари жароҳатларимни ювиб, тоғ гиёҳлари шифо бағишлади”.\nЭрнест Хемингуэй “Чол ва денгиз”\n“Инсон мағлубиятга учраш учун яратилгани йўқ. Инсонни йўқ қилиб ташлаш мумкин, аммо уни асло енгиб бўлмайди!” деб ёзади Эрнест Хемингуэй “Чол ва денгиз” қиссасида. Мазкур асар 1952 йилда дунёга келди. Ва ёзувчига ҳақиқий шуҳрат келтирди. 2 йил ўтиб мазкур асардаги ғолибона руҳият сабаб Хемингуэй Нобел мукофоти совриндори бўлди.\nЎзингизни, руҳингизни тарбиялашга киришдингизми? Унда виждонли ижодкор, реалист ёзувчи, ХХ асрнинг замондоши бўлган Хемингуэйнинг “Чол ва денгиз”ини ўқинг! Шунда сиз ҳам ягона хулосага келасиз: “Инсонни енгиб бўлмайди!”.\nЧўлпон “Кеча ва кундуз”\nЗебининг Сибир ўлкаларига сургун қилиниши, бегуноҳ ўзбек аёлининг тухмат, разолат, жоҳиллик қурбонига айланиши Чўлпоннинг “Кеча ва кундуз” романидаги воқеалар ривожида ўз ифодасини топган. Хўш, Зебининг аянчли тақдир эгасига айланиб қолишига ким айбдир?\nЎзими, ифлосланган муҳитми ёки атрофидаги разил кимсалар?.. Асарда тасвирланган воқеалардан келиб чиқиб хулоса қилиш мумкинки, Зеби яшаган даврни таг-томири билан ўзгартириш керак. Ёки Сизда бошқача фикр туғилдими? Ундай бўлса, яна бир бор “Кеча ва кундуз” ни ўқиб чиқиб, мулоҳаза юритамиз. Буюк асарларнинг янги нашрида янги олам, янгича фикр, янги дунёни кашф этамиз!\nЧингиз Айтматов “Жамила”\nАтоқли адиб Луи Арагон томонидан рус тилидан ҳам аввал француз тилига таржима қилинган ва ХХ аср жаҳон адабиётида севги ҳақидаги энг гўзал асар деб баҳоланган Чингиз Айтматовнинг «Жамила» қиссасини ўқиганмисиз? Албатта, буюк ёзувчининг “Жамила”сини ўқимай, 18 га кирган ёшлар камдан-кам топилади. Адиб “Жамила” қиссасида инсон қалбини, унинг кўнглини ҳимоя қилди, маънавий таназзул ботқоғидан қутулишидан умид узмади. Биз Жамила, Асал, Бола, Мўмин, Тўлғоной, Эдигей, Авдий ва бошқа образларда инсонга хос қалб тароватини, инсоннинг келажаги ҳамда эртасига, унинг иродаси ва қудратига ишончни ҳис этамиз.\nСизга ҳам завқли мутолаа тилаймиз!!!\n“Ёшлар медиа маркази” бош мутахассиси


Нидерланд суди хорижликларга наркотик сотишни тақиқловчи қарорни бекор қилмади\nНидерланд суди кофе –шоп эгаларининг хорижий сайёҳларга енгил наркотиклар сотишни тақиқлаш тўғрисидаги ҳукумат қарорини бекор қилиш даъвосини қаноатлантирмади.\nАгар кофе-шоп эгалари апелляцион судда ҳам ютқазсалар, у ҳолда ҳукумат қарори жорий йил якунида амалга киритилади. Қарор кучга кирса, кофе-шоплардан енгил наркотик сотиб олишга фақат Нидерланд фуқаролари ҳақли бўладилар.\nНидерланд Европада наркотиклар борасидаги энг либерал қонунчиликка эга бўлган давлатдир. Ҳукумат Европанинг бошқа давлатларидан келган сайёҳлар Нидерланддаги кофе-шоплардан сотиб олган наркотикларни тақиқланганига қарамай ўз давлатларида қимматроқ баҳода сотаётгани сабабли хорижликларга нароктик сотмаслик тўғрисидаги қарорни чиқарган.


Душан Тадич (69)\n' Эътиборингиз учун раҳмат. Бугун соат 01:00да бошланадиган "Барселона" ва "Атлетико" жамоалари ўртасидаги ўйиндан онлайн трансляцияни ўтказиб юборманг\n' Ушбу ғалабадан кейин Рональд Куман шогирдлари ўз очколарини 39тага етказишди ва 3-ўринга кўтарилиб олишди! "МЮ" эса 4-ўринга тушиб қолди\n90+6' Ўйин якунланди! "Саутгемптон" сенсацион тарзда "Олд Траффорд"дан ғалаба билан қайтади!\n90+5' "Саутгемптон" бурчак зарбасини ишлашди\n90+3' Олис масофадан юқорилатиб етказилган тўпни Форстер эгаллаб олди\n90+2' Жарима майдончасига чап бурчакдан кирган Феллайнига тўп юқоридан узатилди, Маруан кўкраги билан тўпни ўзига бўйсундирди, аммо ҳимоячилар кейин тўпни вазиятдан узоқлаштиришди\n88' Оҳо! Қарши ҳужум натижасида Пелле 15 метрлардан зарба йўллади. Ноаниқ\n87' Руни бурчак тўпини ўйинга киритди, аммо бу ҳам самара бермади\n84' Мата! Фелайни тўпни ўнг қанотдаги Валенсияга узатди. Антонио жарима майдончасига узатма берди ва Мата тўпни ерга туширмасдан дарвоза томон йўллади. Зарба кучли, аммо аниқ чиқмади\n80' "Саутгемптон"да ўзгариш: Стивен Дэвис ўрнига Харрисон Рид майдонга тушди\n79' Яна Матааааа! Чап қанотдан етказилган узатмага Хуан дарвозага яқин жойдан зарба берди. Тўп сакраб келгани боис зарба дарвоза устидан ўтиб кетди!\n78' Вуууууууҳ! Матааааа! Валенсия қанотида икки марта узатилган тўпни ҳимоячилар қайтаришди. Иккинчи узатмадан кейин тўп чап қанотга ўтиб кетди. Блинд дарвоза олдига тўпни қайтарди. Форстер зўрға бармоғи билан нариги томонга урди ва ўзи йиқилди. Тўп бўш турган Матага келиб тушди. У дарҳол зарба берди, аммо тўп олис устун ёнидан ўтиб кетди. Дарвоза деярли бўш эдия!\n76' Майкл Кэррик огоҳлантириш олди. Рақиб ҳужумини бузгани учун\n76' Мата жарима зарбасини юқоридан дарвоза яқинига узатди. Ҳаво тўплари учун курашда "Саутгемптон" ҳимоячилар тўлалигача ютиб чиқишмоқда!\n74' Чап қанотдан ҳаволатиб етказилган тўпга Руни ва ҳимоячи сакради. Тўп ҳимоячининг бошидан ён томонга кетди\n72' "МЮ"да ўзгариш: Ди Мария майдонни тарк этди. Маруан Феллайни ўйинни давом эттиради\n70' Футболкасини ечгани учун Тадич огоҳлантириш олди\n69' ГООООООЛ! Душан Тадич, 0:1! Олдинга чизиққа узатилган тўпни меҳмон футболчиларга эгаллашди ва Пеллени ўнг томондан дарвозабон билан бирга бир вазиятга чиқаришди. Грациано яқин бурчакни нишонга олди, тўп устунга тегиб ортга қайтди. Тадич жарима майдончаси чизиғи устидан нариги бурчакни ишғол қилди!\n69' Мезбонлар аста-секин босимни оширишмоқда, ўнг қанотдан етказилган тўпни Форстер эгаллаб олди!\n63' "Саутгемптон"да ҳам ўзгариш бўлди. Элжеро Элиа ўрнига Душан Тадич ўйинни давом эттиради\n61' "МЮ"да ўзгариш: Ван Перси ўрнига Андер Эррера туширилди\n61' Ўнг қанотдан тўп чап оёқ билан дарвозабон майдончасига етказилди. Руни тўпга оёқ чўзди, аммо ета олмадаи. Форстер тўпни эгаллаб олди\n60' "Саутгемптон" ўнг қанотдан ҳужум ташкил қилиб, тўпни жарима майдончасига етказди. "МЮ" хавфни бартараф этди\n58' Робин ван Перси сариқ карточка олди. Майдон марказида Фонтени ортидан тепиб йиқитгани учун\n56' Ди Мария жарима майдончасининг чап томонида тўпни эгаллади ва дарвозабон майдончасига узатма берди. Ҳимоячилар яна тўпни қайтаришди. Қанотлардан узатмалар мезбонларга самара келтираётгани йўқ ҳозирча\n56' Бугун "МЮ"нинг ғалаба қозониши осон бўлмаслиги кўриниб турибди. Куман шогирдлари мутлақо концентрацияни йўқотишмаяпти\n55' Люк Шоу чап қанотдан ерлатиб кучли узатма берди. Ҳимоячилар қайтаришди\n53' Дейли Блиндга нисбатан ўйин қоидаси бузилди. Дарвозагача 30 метрлардан белгиланган "стандарт"да Руни жарима майдончасига етказди. Фил Жонс бош билан ноаниқ зарба берди\n51' "Саутгемптон" ярим ҳимоячиси тўп билан жарима майдончаси кириб келди, аммо кучли зарба беришга улгурмади\n49' "Саутгемптон" бурчак тўпини ўйинга киритди, бош билан берилган зарба аниқ чиқмади\n48' Ди Мария ўнг томондан жарима майдончасига кириб келди, аммо узатмани аниқ бера олмади\n46' Меҳмонлар рақиб дарвозаси олдида тахликали вазиятни юзага келтиришди. Хавф бартараф этилди\n45+1' Биринчи бўлим якунланди. Танаффус. Ҳозирча ҳисоб очилмади\n45+1' Мата ҳимояга яқин жойда тўпни олди, 2-3 нафар ҳимоячини орасидан ўтиб, чап қанотдан олдинга ўтган Ди Марияни тўп билан таъминлади. Анхелнинг узатмасини ҳимоячи бош билан қайтарди. Руни бош билан тўпни олдинга урди, аммо Ван Перси офсайдда қолди\n45' Дастлабки таймга 1 дақиқа қўшилди\n45' Ди Мария 24 метрлардан зарба йўллади. Тўп яқин устун ёнидан ўтиб кетди\n41' Учрашувдаги илк хавфли вазият! Руни тўп билан жарима майдончасига яқинлашиб келди ва қаршисида 3 ҳимоячи бўлишига қарамай, чап томонда очиқ турган Ван Персига тўпни етказа олди. Робин чап оёқда зарба йўллади. Тўп ҳимоячига тегиб юқорига кўтарилди ва уни Форстер эгаллаб олди!\n37' Мезбонлар майдон марказида тўпни олиб қўйишди Ди Мария ўнг томондан жарима майдончасига кириб келди. Тўғридан дарвозабон майдончасига яқинлашган Рунига узатма берди. Тўпни Форстер эгаллаб олди\n34' Ди Мария бурчакдан тўпни ўйинга киритди. Иш дарвозага зарба беришгача етиб бормади\n32' "МЮ" яхши босим уюштирди. Чап қанотдан етказилган тўп қайтарилди, аммо уни ўнг томонда Валенсия эгаллаб, жарима майдончаси чизиғи устида турган Матага етказди. Тўпни меҳмонлар қайтариб қолишди\n30' Руни тўп билан жарима майдончасига яқинлашиб келди ва ичкарида турган Ван Персига узатма берди. Ҳимоячи тўпни тепиб юборди\n29' Блинд тўпни юқоридан дарвозабон майдончасига узатди. Ди Мария тўпга бироз ета олмади. Тўп посбонга насиб этди\n27' "Саутгептон" бурчак тўпни ўйинга киритиб берди. Фонте бош билан зарба йўллади, аммо ноаниқ\n26' Ўйин жарима майдончасидан жарима майдончасигача давом этмоқда. Ҳозирча хавфли вазиятлар йўқ\n21' Тоби Альдервейрельд майдонга қайтмади, Унинг ўрнига Флорин Гардош туширилди\n21' Ди Мария жарима майдончаси ташқарисидан зарба йўллади. Тўп дарвоза олдидан ўтиб кетди\n17' "Саутгемптон" ҳимоячиси Альдервейрельднинг дарвоза олдида ётганини кўрган мезбонлар тўпни майдондан чиқариб юборишди\n13' Меҳмонларнинг бурчак зарбаси самарали чиқмади\n12' "Саутгемптон" ўнг қанотдан жарима зарбасини амалга оширди. Кэррик бош билан тўпни майдон ташқарисига чиқариб юборди.\n11' Сўнгги 3 дақиқа давомида ташаббус мезбонлар томонида бўлди, аммо "авлиёлар" яхши ҳимояланишди\n8' Тўп бурчакдан ўйинга киритилганидан сўнг Ди Мария тўп билан жарима майдончасининг бурчаги томон юрди ва чап оёқда олис устун томон узатмани амалга оширди (ёки зарба берди), тўп ҳеч кимга тегмай, майдонни тарк этди\n7' Жарима зарбасини ҳимоячилар майдон ташқарисига чиқариб юборишди.\n6' Ди Марияга нисбатан ўйин қоидаси бузилди. Тўп олдида Руни\n4' "Барселона"нинг собиқ дарвозабони Виктор Вальдес "МЮ"нинг захира дарвозабони сифатида қайдномага киритилганини эътиборга молик\n3' "Авлиёлар" чап қанотдан жарима зарбасини ўйинга киритишди. "Қизил иблислар" хавфни бартараф этишди\n2' "МЮ" қизил оқ, "Саутгемптон" эса тўқ кўк форма ва сариқ гетрада ўйнамоқда\n1' "МЮ" ва "Саутгемптон" ўртасидаги ўйин бошланди!\n' Ассалому алайкум яна бирта Англия футболи мухлислари


"Байер" 21 ёшли "Барселона" футболчиси учун 30 млн евродан воз кечишга тайёр\n4 май, 2020, 17:58\nТеглар:Барселона | Байер\nУ жорий мавсумни ижарада ўтказмоқда.\nЛеверкузеннинг "Байер" клуби "Барселона" ҳимоячиси Эмерсонни ўз таркибига қўшиб олмоқчи. Бу ҳақда Kicker нашри хабар тарқатмоқда.\nУнга кўра, “доришунослар” 21 ёшли бразилиялик футболчи учун “кўк-анор ранглилар”га 30 млн евро тўлашга тайёр. “Барселона” эса футболчининг шартномасига уни қайта сотиб олиш борасидаги бандни ҳам киритмоқчи.\nШу ўринда, Эмерсонга "Милан" ва "Тоттенхэм"дан ҳам қизиқишлар бўлаётганини айтиб ўтиш лозим.\nЭмерсон жорий мавсумни “Бетис” сафида ижарада ўтказмоқда. У севильяликлар сафида жами 24 та ўйинда майдонга тушди ва 3 та гол ҳамда 5 та голли узатмага муаллифлик қилди. Унинг “Барса” билан амалдаги шартномаси 2024 йилга қадар имзоланган.\nЕЧЛ тарихидаги энг чиройли голлар (Топ-10)